Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τις απαιτήσεις που αφορούν τα όρια εκπομπών και την έγκριση τύπου για κινητήρες εσωτερικής καύσης που προορίζονται για μη οδικά κινητά μηχανήματα /* COM/2014/0581 final - 2014/0268 (COD) */





ΑΙΤΙΟΛΟΓΙΚΗ ΕΚΘΕΣΗ 1. Πλαισιο της προτασης · Γενικό πλαίσιο Τα μη οδικά κινητά μηχανήματα (ΜΟΚΜ) καλύπτουν ευρύ φάσμα κινητήρων καύσης τοποθετημένων σε μηχανήματα που ποικίλλουν από μικρό φορητό εξοπλισμό, δομικά μηχανήματα και ηλεκτροπαραγωγά ζεύγη έως αυτοκινητάμαξες, σιδηροδρομικές μηχανές και σκάφη που χρησιμοποιούνται στις εσωτερικές πλωτές μεταφορές. Οι εν λόγω κινητήρες συμβάλλουν σε σημαντικό βαθμό στην ατμοσφαιρική ρύπανση και ευθύνονται για ποσοστό περίπου 15% των εκπομπών οξειδίου του αζώτου (NOx) και 5% των εκπομπών σωματιδίων (particulate matter-PM) στην ΕΕ. Τα όρια εκπομπών για τους εν λόγω κινητήρες ορίζονται επί του παρόντος στην οδηγία 97/68/ΕΚ. Η συγκεκριμένη οδηγία έχει τροποποιηθεί αρκετές φορές αλλά, στο πλαίσιο διαφόρων τεχνικών επανεξετάσεων, διαπιστώθηκε ότι η νομοθεσία με την τρέχουσα μορφή της παρουσιάζει ελλείψεις. Το πεδίο εφαρμογής της είναι υπερβολικά περιορισμένο, καθώς δεν συμπεριλαμβάνει ορισμένες κατηγορίες κινητήρων. Η τελευταία φορά που θεσπίστηκαν νέα στάδια εκπομπών ήταν με την τροποποίηση της οδηγίας το 2004 και τα στάδια αυτά δεν αντικατοπτρίζουν πλέον την τρέχουσα κατάσταση της τεχνολογίας. Επιπλέον, υπάρχει αναντιστοιχία μεταξύ των ορίων εκπομπών για ορισμένες κατηγορίες κινητήρων. Τέλος, υπάρχουν πρόσφατα στοιχεία που αποδεικνύουν πέρα από κάθε αμφιβολία τις επιπτώσεις των εκπομπών καυσαερίων των κινητήρων ντίζελ και ιδίως των εκπομπών σωματιδίων (π.χ. αιθάλη ντίζελ) στην υγεία. Μία από τις κυριότερες διαπιστώσεις είναι ότι το μέγεθος των σωματιδίων αποτελεί παράγοντα καίριας σημασίας για τις παρατηρούμενες επιπτώσεις στην υγεία. Το εν λόγω ζήτημα μπορεί να αντιμετωπιστεί μόνο μέσω οριακών τιμών που θα βασίζονται σε συγκεκριμένο αριθμό σωματιδίων (ήτοι όριο αριθμού σωματιδίων). Συνεπώς, και σύμφωνα με τις εξελίξεις στον τομέα των οδικών μεταφορών, η θέσπιση νέου σταδίου εκπομπών (στάδιο V) που θα αφορά όρια αριθμού σωματιδίων επιπλέον των ορίων μάζας σωματιδίων, φάνηκε κατάλληλη για τις πλέον συναφείς κατηγορίες κινητήρων. · Αιτιολόγηση και στόχοι της πρότασης Στόχος της πρότασης είναι η προστασία της ανθρώπινης υγείας και του περιβάλλοντος και η διασφάλιση της ορθής λειτουργίας της εσωτερικής αγοράς κινητήρων ΜΟΚΜ. Με την πρόταση επιδιώκεται επίσης η εξέταση πτυχών ανταγωνιστικότητας και συμμόρφωσης. Σύμφωνα με την πολιτική της ΕΕ για την ποιότητα του αέρα, στόχος είναι η προοδευτική μείωση των εκπομπών από νέους κινητήρες που εισέρχονται στην αγορά, οι οποίοι θα αντικαταστήσουν συν τω χρόνω τους παλαιούς, περισσότερο ρυπογόνους κινητήρες. Αυτό αναμένεται να οδηγήσει σε πολύ σημαντική συνολική μείωση των εκπομπών, αλλά η μείωση ανά κατηγορία κινητήρα θα διαφέρει ανάλογα με τον βαθμό αυστηρότητας των ειδικών απαιτήσεων που υφίστανται ήδη. Η πρόταση αναμένεται επίσης να μειώσει την πίεση που ασκείται στα κράτη μέλη για ανάληψη πρόσθετης κανονιστικής δράσης που θα μπορούσε να δημιουργήσει εμπόδια στην εσωτερική αγορά. Τέλος, στόχος της πρότασης είναι η άρση των φραγμών στο εξωτερικό εμπόριο μέσω της εφαρμογής εναρμονισμένων κανόνων και της μείωσης των κανονιστικών εμποδίων που προκύπτουν από τις αποκλίσεις ως προς τις απαιτήσεις που αφορούν τις εκπομπές. Ειδικότερα, επιδιώκεται η προσέγγιση των απαιτήσεων που ισχύουν σε επίπεδο ΕΕ και ΗΠΑ. Τέλος, η πρόταση συμβάλλει στην ανταγωνιστικότητα της ευρωπαϊκής βιομηχανίας, δεδομένου ότι απλοποιεί την ισχύουσα νομοθεσία για την έγκριση τύπου, βελτιώνει τη διαφάνεια και μειώνει τη διοικητική επιβάρυνση. · Ισχύουσες διατάξεις στο πεδίο που καλύπτει η πρόταση Οι ισχύουσες απαιτήσεις όσον αφορά τις εκπομπές από κινητήρες ΜΟΚΜ ρυθμίζονται στην οδηγία 97/68/ΕΚ του Ευρωπαϊκού Κοινοβουλίου και του Συμβουλίου της 16ης Δεκεμβρίου 1997 για την προσέγγιση των νομοθεσιών των κρατών μελών σχετικά με τα ληπτέα μέτρα κατά της εκπομπής αερίων και σωματιδιακών ρύπων προερχόμενων από κινητήρες εσωτερικής καύσης που τοποθετούνται σε μη οδικά κινητά μηχανήματα (ΕΕ L 59 της 27.2.1998, σ. 1)· Με το σχέδιο πρότασης και τις εκτελεστικές και κατ’ εξουσιοδότηση πράξεις αυτού θα μεταφερθούν και θα βελτιωθούν οι ισχύουσες απαιτήσεις που προβλέπονται στην ανωτέρω νομοθετική πράξη, κατόπιν της διαπίστωσης σειράς ουσιωδών ελλείψεων στο πλαίσιο τεχνικής επανεξέτασης. Σε σύγκριση με την υφιστάμενη νομοθετική πράξη, με την πρόταση κανονισμού: – θα θεσπιστούν νέα όρια εκπομπών που θα αντικατοπτρίζουν την τεχνολογική πρόοδο και τις πολιτικές της ΕΕ στον τομέα των οδικών μεταφορών, με σκοπό την επίτευξη των στόχων της ΕΕ που αφορούν την ποιότητα του αέρα· – θα επεκταθεί το πεδίο εφαρμογής με σκοπό τη βελτίωση της εναρμόνισης της αγοράς (ευρωπαϊκής και διεθνούς) και την ελαχιστοποίηση του κινδύνου στρεβλώσεων της αγοράς· – θα θεσπιστούν μέτρα για την απλούστευση των διοικητικών διαδικασιών και τη βελτίωση της επιβολής της νομοθεσίας, συμπεριλαμβανομένων προϋποθέσεων για την καλύτερη εποπτεία της αγοράς. · Συνέπεια με τις λοιπές πολιτικές και τους λοιπούς στόχους της Ένωσης Η υπό εξέταση πρωτοβουλία στοχεύει στη βελτίωση της προστασίας του περιβάλλοντος μέσω της επικαιροποίησης των υφιστάμενων ορίων εκπομπών και της διεύρυνσης του πεδίου εφαρμογής τους, κατά περίπτωση. Ταυτόχρονα, επιδιώκεται η διασφάλιση της ορθής λειτουργίας της ενιαίας αγοράς, εξαλείφοντας παράλληλα την άσκοπη επιβάρυνση των εταιρειών που λειτουργούν τόσο στο πλαίσιό της όσο και διεθνώς. Συνεπώς, συνάδει απόλυτα με τη στρατηγική «Ευρώπη 2020» και είναι πλήρως εναρμονισμένη με τη στρατηγική της ΕΕ για αειφόρο ανάπτυξη. Στο πλαίσιο αυτό, η υπό εξέταση πρωτοβουλία συνδέεται με τις ακόλουθες ειδικότερες πολιτικές και στόχους: – το 6ο πρόγραμμα δράσης της ΕΕ για το περιβάλλον[1], στο οποίο προτάθηκε η επίτευξη «επιπέδων ποιότητας του αέρα που δεν θα έχουν ουσιαστικές αρνητικές επιπτώσεις και κινδύνους για την ανθρώπινη υγεία και το περιβάλλον»· – τη θεματική στρατηγική για την ατμοσφαιρική ρύπανση[2] που προβλέπει ένα ολοκληρωμένο πλαίσιο πολιτικής της ΕΕ για τη μείωση των αρνητικών επιπτώσεων της ατμοσφαιρικής ρύπανσης στην ανθρώπινη υγεία και το περιβάλλον κατά την περίοδο έως το 2020· – την οδηγία 2001/81/ΕΚ σχετικά με τα εθνικά ανώτατα όρια, στην οποία καθορίζονται νομικά δεσμευτικά όρια για τις συνολικές επιτρεπόμενες εκπομπές σε επίπεδο κρατών μελών για αρκετούς ατμοσφαιρικούς ρύπους. Σύμφωνα με τα επίσημα στοιχεία που παρέχονται δυνάμει της εν λόγω οδηγίας, 12 κράτη μέλη υπερέβησαν τα όρια αυτά το 2010 και, παρότι σημειώθηκαν ορισμένες βελτιώσεις, τα προβλήματα συμμόρφωσης κατά πάσα πιθανότητα θα εξακολουθήσουν να υφίστανται· – την οδηγία 2008/50/ΕΚ για την ποιότητα του ατμοσφαιρικού αέρα, στην οποία καθορίζονται νομικά δεσμευτικά όρια για τις συγκεντρώσεις στον αέρα σε εξωτερικούς χώρους των κυριότερων ατμοσφαιρικών ρύπων, όπως σωματίδια και διοξείδιο του αζώτου· – τη Λευκή Βίβλο του 2011 για τις μεταφορές[3], ιδίως όσον αφορά τις καθαρότερες εσωτερικές πλωτές και τις σιδηροδρομικές μεταφορές. Η θέσπιση αυστηρότερων απαιτήσεων για τους κινητήρες εσωτερικής καύσης σε ΜΟΚΜ θα συμβάλει θετικά στους στόχους όλων των ανωτέρω πολιτικών. Τέλος, η πρόταση συνδέεται επίσης με την επικαιροποίηση της βιομηχανικής πολιτικής του 2012[4] και μπορεί να συμβάλει σε σημαντικό βαθμό στην τεχνική εναρμόνιση στο πλαίσιο των εμπορικών διαπραγματεύσεων μεταξύ ΕΕ και ΗΠΑ (TTIP). 2. Διαβούλευση με τα ενδιαφερόμενα μέρη και εκτίμηση επιπτώσεων · Διαβούλευση με τα ενδιαφερόμενα μέρη Μέθοδοι διαβούλευσης, βασικοί τομείς-στόχοι και γενικά χαρακτηριστικά των ερωτηθέντων Κατά την κατάρτιση της πρότασης, η Επιτροπή προέβη σε διαβουλεύσεις με τους ενδιαφερόμενους φορείς με διάφορους τρόπους: – Διεξήχθη ανοιχτή δημόσια διαβούλευση μέσω διαδικτύου, η οποία κάλυψε όλες τις πτυχές της πρότασης. Ελήφθησαν απαντήσεις από εθνικές και περιφερειακές αρχές των κρατών μελών της ΕΕ (υπουργεία, οργανισμοί), από επαγγελματικές ενώσεις, βιομηχανικές επιχειρήσεις, μη κυβερνητικές οργανώσεις και κοινωνικούς εταίρους. – Στις 14 Φεβρουαρίου 2013 διοργανώθηκε στις Βρυξέλλες ακρόαση των ενδιαφερόμενων φορέων, η οποία πραγματοποιήθηκε συνοδευτικά προς την ανοιχτή δημόσια διαβούλευση μέσω διαδικτύου και στην οποία παρέστησαν περίπου 80 συμμετέχοντες. – Στο πλαίσιο αρκετών μελετών εκτίμησης επιπτώσεων που διενεργήθηκαν στο παρελθόν από εξωτερικούς συμβούλους, οι ενδιαφερόμενοι φορείς κλήθηκαν να συνεισφέρουν και να αποστείλουν τα σχόλιά τους. – Η πρόταση συζητήθηκε σε αρκετές συναντήσεις της ομάδας εργασίας εμπειρογνωμόνων της Επιτροπής για θέματα εκπομπών μηχανημάτων (GEME) στο πλαίσιο της οποίας έρχονται σε επαφή εκπρόσωποι της βιομηχανίας, ΜΚΟ, καθώς και των κρατών μελών και της Επιτροπής. Σύνοψη των απαντήσεων και τρόπος συνεκτίμησής τους Η ανοιχτή δημόσια διαβούλευση ξεκίνησε στις 15 Ιανουαρίου 2013 και ολοκληρώθηκε στις 8 Απριλίου 2013 (διάρκεια 12 εβδομάδων). Για τον σκοπό αυτό, δημιουργήθηκε ειδική ιστοσελίδα διαβούλευσης[5] και οι υπηρεσίες της Επιτροπής εκπόνησαν έγγραφο διαβούλευσης 15 σελίδων, στο οποίο περιγράφονταν τα κυριότερα ζητήματα, τα αποτελέσματα των μελετών και πιθανοί τρόποι δράσης. Συνολικά ελήφθησαν 69 απαντήσεις. Στο παράρτημα ΙΙ της έκθεσης εκτίμησης επιπτώσεων παρατίθεται λεπτομερής ανάλυση των αποτελεσμάτων, και οι μεμονωμένες απαντήσεις περιλαμβάνονται στην ιστοσελίδα διαβουλεύσεων. · Συγκέντρωση και χρήση εμπειρογνωμοσύνης Σχετικοί επιστημονικοί τομείς/τομείς εμπειρογνωμοσύνης Για την πρόταση απαιτήθηκε εκτίμηση διαφορετικών επιλογών πολιτικής και των σχετικών οικονομικών, κοινωνικών και περιβαλλοντικών επιπτώσεων. Χρησιμοποιηθείσα μεθοδολογία Η Επιτροπή διενήργησε διάφορες μελέτες και προέβη σε τακτικές διαβουλεύσεις με τους ενδιαφερόμενους φορείς όσον αφορά τη σκοπιμότητα των νέων οριακών τιμών και την ανάγκη να συμπεριληφθούν νέα στάδια για τις εκπομπές καυσαερίων βάσει της τεχνικής προόδου. Η εκτίμηση επιπτώσεων βασίζεται στις ακόλουθες εξωτερικές μελέτες[6]: – Τεχνική επανεξέταση της οδηγίας, η οποία υποβλήθηκε σε δύο μέρη από το Κοινό Κέντρο Ερευνών (JRC), στο μέρος 1 της οποίας παρέχεται επισκόπηση των απογραφών εκπομπών για τα ΜΟΚΜ. Το μέρος 2 εστιάζει, μεταξύ άλλων, σε κινητήρες ανάφλεξης με σπινθήρα (μικροί βενζινοκινητήρες και κινητήρες χιονοέλκηθρων) και προβαίνει σε ανάλυση των απογραφών εκπομπών και των πωλήσεων δομικών και γεωργικών μηχανημάτων. – Μελέτη εκτίμησης επιπτώσεων που διενεργήθηκε από την ARCADIS N.V. και η οποία προβαίνει σε εκτίμηση των επιπτώσεων των επιλογών πολιτικής που αναπτύχθηκαν στο πλαίσιο της τεχνικής επανεξέτασης του JRC. Σε συμπληρωματική μελέτη που διενεργήθηκε από τους ίδιους αναδόχους εξετάστηκαν ειδικά οι επιπτώσεις στις μικρομεσαίες επιχειρήσεις (ΜΜΕ). Εκτός από τις κοινωνικές και οικονομικές επιπτώσεις, στο πλαίσιο της εν λόγω μελέτης αξιολογήθηκε επίσης ο αντίκτυπος στο περιβάλλον και στην υγεία. – Μελέτη που διενεργήθηκε από την Risk & Policy Analysis (RPA) και την Arcadis και η οποία προβαίνει σε αξιολόγηση της τρέχουσας συμβολής του τομέα των ΜΟΚΜ στις εκπομπές αερίων του θερμοκηπίου. Στην εν λόγω μελέτη εξετάζεται επίσης η σκοπιμότητα της επέκτασης των ορίων εκπομπών των κινητήρων μεταβλητών στροφών ώστε να περιλαμβάνουν και τους κινητήρες σταθερών στροφών, καθώς και η επιλογή της εναρμόνισης των οριακών τιμών εκπομπών καυσαερίων με τις τιμές που ισχύουν στις ΗΠΑ. – Η μελέτη PANTEIA[7] που διενεργήθηκε για λογαριασμό της Γενικής Διεύθυνσης Κινητικότητας και Μεταφορών (ΓΔ MOVE) και η οποία προβαίνει σε ανάλυση της κατάστασης στους τομείς εσωτερικής ναυσιπλοΐας και αξιολογεί ειδικά μέτρα για τη μείωση των εκπομπών από τις εσωτερικές πλωτές μεταφορές. Διυπηρεσιακή ομάδα καθοδήγησης, η οποία συνεδρίασε τέσσερις φορές κατά τη διάρκεια του 2013, παρακολουθούσε τις εργασίες της εκτίμησης επιπτώσεων και παρείχε σχετική ενημέρωση. Στην εν λόγω ομάδα κλήθηκαν να συμμετάσχουν όλες οι σχετικές υπηρεσίες της Επιτροπής. Το JRC στήριξε επίσης τις εργασίες ανάλυσης μέσω ερευνητικού έργου σχετικά με τις επιπτώσεις των ορίων αριθμού σωματιδίων (particulate number-PN) για ορισμένες κατηγορίες κινητήρων. Χρησιμοποιηθέντα μέσα για τη δημοσιοποίηση των γνωμοδοτήσεων των εμπειρογνωμόνων Οι εκθέσεις των ανωτέρω μελετών είναι διαθέσιμες στον δικτυακό τόπο της ΓΔ Επιχειρήσεων και Βιομηχανίας. · Εκτίμηση επιπτώσεων Τρεις βασικές επιλογές πολιτικής αναλύθηκαν λεπτομερώς. Καθεμία συνίσταται σε διάφορες υποεπιλογές για τις κατηγορίες κινητήρων και τις εφαρμογές που καλύπτονται ήδη από τη νομοθεσία της ΕΕ για τα ΜΟΚΜ, αλλά και για εκείνες που θα μπορούσαν να συμπεριληφθούν στο πεδίο εφαρμογής της στο μέλλον. Πέραν του σεναρίου που δεν προβλέπει καμία αλλαγή στην πολιτική, οι εν λόγω επιλογές είναι οι ακόλουθες: Επιλογή 2: Εναρμόνιση με τα πρότυπα που ισχύουν στις ΗΠΑ αναφορικά με το πεδίο εφαρμογής και τις οριακές τιμές. Επιλογή 3: Προσέγγιση με τα επίπεδα φιλοδοξίας του τομέα οδικών μεταφορών όσον αφορά τις πλέον σημαντικές πηγές εκπομπών. Επιλογή 4: Αυξημένο επίπεδο φιλοδοξίας με ενίσχυση των διατάξεων όσον αφορά την παρακολούθηση. Ωστόσο, είχε ήδη ληφθεί υπόψη κατά τον αναλυτικό σχεδιασμό ότι η προτιμώμενη επιλογή μπορεί να αποτελεί συνδυασμό στοιχείων από διαφορετικές επιλογές. Η ανάλυση κόστους/οφέλους διενεργήθηκε σε μεμονωμένες ενότητες παρέχοντας έτσι τη δυνατότητα για εκ νέου ομαδοποίηση των στοιχείων. Εξετάστηκαν επίσης μη νομοθετικού χαρακτήρα επιλογές (π.χ. εθελοντική συμφωνία με τη βιομηχανία), αλλά από την αρχική ανάλυση προέκυψε το συμπέρασμα ότι μια τέτοια προσέγγιση δεν θα ήταν κατάλληλη για την επίτευξη των στόχων της πρωτοβουλίας. Η παρούσα απόφαση βασίζεται στο σκεπτικό ότι η επιβολή ορίων εκπομπών για τους κινητήρες των ΜΟΚΜ θα είναι αποτελεσματική και θα μπορεί να διασφαλίσει ίσους όρους ανταγωνισμού για όλους τους οικονομικούς φορείς μόνο εάν τα εν λόγω όρια είναι νομικά δεσμευτικά. Η εκτίμηση επιπτώσεων έγινε αποδεκτή από την επιτροπή εκτίμησης επιπτώσεων κατόπιν παρουσίασής της στις 20 Νοεμβρίου 2013. 3. Νομικα στοιχεια της προτασης · Σύνοψη της προτεινόμενης δράσης Με την πρόταση αναβαθμίζεται σε σημαντικό βαθμό το σύστημα έγκρισης τύπου κινητήρων των ΜΟΚΜ όσον αφορά τις τεχνικές απαιτήσεις για τις εκπομπές μέσω της έγκρισης αυστηρότερων επιπέδων, καθώς και της υιοθέτησης μιας «προσέγγισης πολλαπλών επιπέδων». Η πρόταση καθορίζει λεπτομερώς, με τις προβλεπόμενες σε αυτήν κατ' εξουσιοδότηση πράξεις, τις νέες υποχρεωτικές απαιτήσεις όσον αφορά τα όρια εκπομπών του σταδίου V για τους κινητήρες. Ειδικότερα, οι κατ' εξουσιοδότηση πράξεις που εγκρίνονται δυνάμει της παρούσας πρότασης θα περιλαμβάνουν, μεταξύ άλλων: – λεπτομερείς τεχνικές απαιτήσεις για τους κύκλους δοκιμών· – διαδικασίες τεχνικών δοκιμών και μετρήσεων· – λεπτομερείς ρυθμίσεις και απαιτήσεις όσον αφορά τις εξαιρέσεις που χορηγούνται δυνάμει του παρόντος κανονισμού· – λεπτομερείς διατάξεις για τις διαδικασίες έγκρισης τύπου. · Νομική βάση Η νομική βάση της πρότασης είναι το άρθρο 114 της Συνθήκης για τη λειτουργία της Ευρωπαϊκής Ένωσης. · Αρχή της επικουρικότητας Η αρχή της επικουρικότητας ισχύει δεδομένου ότι η πρόταση δεν εμπίπτει στην αποκλειστική αρμοδιότητα της Ένωσης. Καθώς η πρόταση αφορά τροποποίηση υφιστάμενης νομοθεσίας της ΕΕ, η ΕΕ είναι η μόνη που μπορεί να αντιμετωπίσει αποτελεσματικά τα ανωτέρω ζητήματα. Επιπλέον, οι στόχοι πολιτικής δεν μπορούν να επιτευχθούν επαρκώς με δράσεις των κρατών μελών. Η ανάληψη δράσης σε επίπεδο Ευρωπαϊκής Ένωσης είναι απαραίτητη προκειμένου να αποφευχθεί η δημιουργία φραγμών στην ενιαία αγορά, ιδίως όσον αφορά τους κινητήρες των ΜΟΚΜ, καθώς και λόγω του διακρατικού χαρακτήρα της ατμοσφαιρικής ρύπανσης. Μολονότι οι επιπτώσεις των κυριότερων ατμοσφαιρικών ρύπων είναι περισσότερο δυσμενείς κοντά στην πηγή, οι επιπτώσεις στην ποιότητα του αέρα δεν περιορίζονται σε τοπικό επίπεδο, με αποτέλεσμα η διασυνοριακή ρύπανση να αποτελεί σοβαρό περιβαλλοντικό πρόβλημα, για την αντιμετώπιση του οποίου οι εθνικές λύσεις μπορεί να αποδειχθούν αναποτελεσματικές. Για την επίλυση του προβλήματος της ατμοσφαιρικής ρύπανσης απαιτείται συντονισμένη δράση σε επίπεδο ΕΕ. Ο καθορισμός ορίων εκπομπών και διαδικασιών έγκρισης τύπου σε εθνικό επίπεδο ενδέχεται να οδηγήσει σε ένα συνονθύλευμα 28 διαφορετικών καθεστώτων, δημιουργώντας με τον τρόπο αυτό σοβαρά εμπόδια στις ενδοενωσιακές συναλλαγές. Επιπλέον, μπορεί να συνεπάγεται σημαντική διοικητική και οικονομική επιβάρυνση για τους κατασκευαστές που δραστηριοποιούνται σε περισσότερες από μία αγορές. Ως εκ τούτου, οι στόχοι της υπό εξέταση πρωτοβουλίας δεν μπορούν να επιτευχθούν χωρίς την ανάληψη δράσης σε επίπεδο ΕΕ. Τέλος, εκτιμάται ότι η υιοθέτηση εναρμονισμένης προσέγγισης σε επίπεδο ΕΕ είναι ο πλέον οικονομικά αποδοτικός τρόπος προκειμένου οι κατασκευαστές και οι τελικοί χρήστες να επιτύχουν μειώσεις στις εκπομπές. Κατά συνέπεια, η πρόταση συμμορφώνεται με την αρχή της επικουρικότητας. · Αρχή της αναλογικότητας Η πρόταση συνάδει με την αρχή της αναλογικότητας για τους ακόλουθους λόγους: Όπως καταδεικνύεται στην εκτίμηση των επιπτώσεων, η πρόταση τηρεί την αρχή της αναλογικότητας, επειδή δεν υπερβαίνει τα όρια του αναγκαίου για να επιτευχθούν οι στόχοι της εξασφάλισης της ορθής λειτουργίας της εσωτερικής αγοράς, ενώ ταυτόχρονα παρέχει υψηλό επίπεδο δημόσιας ασφάλειας και προστασίας του περιβάλλοντος. Η απλούστευση του ρυθμιστικού περιβάλλοντος θα συμβάλει σημαντικά στη μείωση του διοικητικού κόστους για τις εθνικές αρχές και τη βιομηχανία. · Επιλογή νομικών πράξεων Προτεινόμενη πράξη: κανονισμός. Άλλα μέσα δεν θα ήταν ενδεδειγμένα για τους ακόλουθους λόγους: H οδηγία 97/68/ΕΚ έχει τροποποιηθεί αρκετές φορές κατά τρόπο ουσιώδη. Για λόγους σαφήνειας, προβλεψιμότητας, ορθολογισμού και απλούστευσης, η Επιτροπή προτείνει την αντικατάσταση της οδηγίας 97/68/ΕΚ από έναν κανονισμό και έναν μικρό αριθμό κατ' εξουσιοδότηση και εκτελεστικών πράξεων. Επιπλέον, η χρήση κανονισμού θα εξασφαλίσει την άμεση εφαρμογή των σχετικών διατάξεων σε κατασκευαστές, εγκρίνουσες αρχές και τεχνικές υπηρεσίες, καθώς και τη δυνατότητα ταχύτερης και αποτελεσματικότερης επικαιροποίησής τους ώστε να λαμβάνεται καλύτερα υπόψη η τεχνική πρόοδος. Η πρόταση χρησιμοποιεί την «προσέγγιση πολλαπλών επιπέδων», η οποία έχει ήδη χρησιμοποιηθεί σε άλλες νομοθετικές πράξεις στον τομέα της έγκρισης τύπου μηχανοκίνητων οχημάτων της ΕΕ. Η παρούσα προσέγγιση προβλέπει νομοθεσία σε δύο στάδια: · πρώτον, οι θεμελιώδεις διατάξεις καθορίζονται από το Ευρωπαϊκό Κοινοβούλιο και το Συμβούλιο στο πλαίσιο κανονισμού βάσει του άρθρου 114 της Συνθήκης για τη λειτουργία της Ευρωπαϊκής Ένωσης μέσω της συνήθους νομοθετικής διαδικασίας· · δεύτερον, οι τεχνικές προδιαγραφές που εφαρμόζουν τις θεμελιώδεις διατάξεις καθορίζονται σε κατ' εξουσιοδότηση πράξεις που θα εγκριθούν από την Επιτροπή βάσει του άρθρου 290 της Συνθήκης για τη λειτουργία της Ευρωπαϊκής Ένωσης. 4. Δημοσιονομικές επιπτώσεις Το κόστος που συνδέεται με τη δημιουργία ηλεκτρονικής βάσης δεδομένων για την ανταλλαγή πληροφοριών σχετικά με την έγκριση τύπου έχει ήδη εκτιμηθεί στο πλαίσιο μελέτης σκοπιμότητας[8] που πραγματοποιήθηκε για λογαριασμό της OEE/HE τον Ιούνιο του 2006, ενώ για τα αυτοκίνητα υφίσταται ήδη ευρωπαϊκό σύστημα έγκρισης τύπου (European Type-Approval Exchange System - ETAES). Μολονότι η μελέτη σκοπιμότητας δεν αφορούσε διαθέσιμη στο κοινό βάση δεδομένων, εξακολουθεί να θεωρείται ότι η εκτίμηση κόστους είναι ενδεικτική των σχετικών δαπανών. Στη μελέτη, η πρόβλεψη όσον αφορά το εφάπαξ κόστος έναρξης λειτουργίας κυμαινόταν από 50.000 έως 150.000 ευρώ και όσον αφορά το λειτουργικό κόστος από 5.000 έως 15.000 ευρώ μηνιαίως, ανάλογα με τη διάρκεια της σύμβασης με τον πάροχο της υπηρεσίας. Παρόμοια ποσά προβλέπονταν σε μηνιαία βάση για τη λειτουργία υπηρεσίας γραφείου υποστήριξης, εφόσον απαιτηθεί. 5. Συμπληρωματικες πληροφοριες · Προσομοίωση, πιλοτική φάση και μεταβατική περίοδος Στην πρόταση προβλέπονται γενικές και ειδικές μεταβατικές περίοδοι ώστε να δοθεί επαρκής χρόνος στους κατασκευαστές κινητήρων και μηχανημάτων, καθώς και στις διοικήσεις. Για τη μετάβαση από τα ισχύοντα πρότυπα εκπομπών στο νέο στάδιο εκπομπών, προτείνεται η εφαρμογή νέου μεταβατικού καθεστώτος, το οποίο είναι σε σημαντικό βαθμό απλούστερο από διοικητική άποψη για τους κατασκευαστές κινητήρων και μηχανημάτων, ενώ ταυτόχρονα μειώνει σημαντικά την επιβάρυνση για τις εθνικές εγκρίνουσες αρχές. Όσον αφορά την παρακολούθηση των επιδόσεων των κινητήρων εν χρήσει, προτείνονται πιλοτικά προγράμματα με σκοπό την ανάπτυξη κατάλληλων διαδικασιών δοκιμών. · Απλούστευση Με την πρόταση προβλέπεται απλούστευση της νομοθεσίας. Η εξαιρετικά σύνθετη οδηγία για τις εκπομπές των κινητήρων ΜΟΚΜ, η οποία περιλαμβάνει 15 παραρτήματα και έχει τροποποιηθεί 8 φορές χωρίς αναδιατύπωση, θα καταργηθεί. Η πρόταση προβλέπει απλούστευση των διοικητικών διαδικασιών για τις δημόσιες αρχές. Περιλαμβάνεται δε στο κυλιόμενο πρόγραμμα της Επιτροπής για την επικαιροποίηση και την απλούστευση του κοινοτικού κεκτημένου, καθώς και στο πρόγραμμα νομοθετικών εργασιών της με στοιχεία αναφοράς 2010/ENTR/001. · Κατάργηση ισχύουσας νομοθεσίας Η έγκριση της πρότασης θα έχει ως αποτέλεσμα την κατάργηση ισχύουσας νομοθεσίας. · Ευρωπαϊκός Οικονομικός Χώρος Η προτεινόμενη πράξη παρουσιάζει ενδιαφέρον για τον ΕΟΧ και, ως εκ τούτου, πρέπει να τον καλύπτει. 2014/0268 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τις απαιτήσεις που αφορούν τα όρια εκπομπών και την έγκριση τύπου για κινητήρες εσωτερικής καύσης που προορίζονται για μη οδικά κινητά μηχανήματα (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[9], Αποφασίζοντας σύμφωνα με τη συνήθη νομοθετική διαδικασία[10], Εκτιμώντας τα ακόλουθα: (1) Η εσωτερική αγορά περιλαμβάνει έναν χώρο χωρίς εσωτερικά σύνορα εντός του οποίου πρέπει να εξασφαλίζεται η ελεύθερη κυκλοφορία αγαθών, προσώπων, υπηρεσιών και κεφαλαίων. Για τον σκοπό αυτό με την οδηγία 97/68/ΕΚ του Ευρωπαϊκού Κοινοβουλίου και του Συμβουλίου[11] είχαν θεσπιστεί μέτρα για τη μείωση της ατμοσφαιρικής ρύπανσης από κινητήρες που τοποθετούνται σε μη οδικά κινητά μηχανήματα. Κρίνεται σκόπιμο να συνεχιστούν οι προσπάθειες για την ανάπτυξη και τη λειτουργία της εσωτερικής αγοράς της Ένωσης. (2) Η εσωτερική αγορά θα πρέπει να βασίζεται σε διαφανείς, απλούς και συνεπείς κανόνες που παρέχουν νομική βεβαιότητα και σαφήνεια, από τους οποίους μπορούν να επωφελούνται εξίσου οι επιχειρήσεις και οι καταναλωτές. (3) Με σκοπό την απλούστευση και την επίσπευση της έκδοσης ενωσιακής νομοθεσίας όσον αφορά την έγκριση τύπου κινητήρων, υιοθετήθηκε νέα σχετική κανονιστική προσέγγιση. Σύμφωνα με αυτή, ο νομοθέτης ορίζει τους θεμελιώδεις κανόνες και τις βασικές αρχές και εξουσιοδοτεί την Επιτροπή να εκδίδει κατ' εξουσιοδότηση πράξεις σχετικά με περαιτέρω τεχνικές λεπτομέρειες. Όσον αφορά τις ουσιαστικές απαιτήσεις, ο παρών κανονισμός πρέπει, συνεπώς, να καθορίσει μόνο τις θεμελιώδεις διατάξεις σχετικά με τις εκπομπές αερίων και σωματιδιακών ρύπων και να αναθέσει στην Επιτροπή την εξουσία καθορισμού των τεχνικών προδιαγραφών μέσω κατ' εξουσιοδότηση πράξεων. (4) Με τον κανονισμό (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου[12] έχει ήδη θεσπιστεί κανονιστικό πλαίσιο για την έγκριση και την εποπτεία της αγοράς γεωργικών και δασικών οχημάτων. Λόγω της ομοιότητας των τομέων και με δεδομένη τη θετική εμπειρία από την εφαρμογή του κανονισμού (ΕΕ) αριθ. 167/2013, πολλά από τα δικαιώματα και τις υποχρεώσεις που θεσπίζονται στον εν λόγω κανονισμό θα πρέπει να ληφθούν υπόψη αναφορικά με τα μη οδικά μηχανήματα. Ωστόσο, έχει ουσιαστική σημασία η έγκριση χωριστής σειράς κανόνων ώστε να ληφθούν πλήρως υπόψη οι ειδικές απαιτήσεις των κινητήρων που τοποθετούνται σε μη οδικά κινητά μηχανήματα. (5) Ο παρών κανονισμός θα πρέπει να περιέχει ουσιαστικές απαιτήσεις όσον αφορά τα όρια εκπομπών και τις διαδικασίες έγκρισης τύπου ΕΕ για τους κινητήρες που τοποθετούνται σε μη οδικά κινητά μηχανήματα. Τα κύρια στοιχεία των σχετικών απαιτήσεων του παρόντος κανονισμού βασίζονται στα αποτελέσματα της εκτίμησης επιπτώσεων της 20ής Νοεμβρίου 2013 που διενεργήθηκε από την Επιτροπή, στην οποία αναλύονται οι διάφορες επιλογές με την καταγραφή των πιθανών πλεονεκτημάτων και μειονεκτημάτων όσον αφορά τις οικονομικές, τις περιβαλλοντικές, τις κοινωνικές πτυχές και τις πτυχές που συνδέονται με την ασφάλεια. Η ανάλυση αυτή καλύπτει τόσο ποιοτικές όσο και ποσοτικές πτυχές. Ύστερα από τη σύγκριση των διαφόρων επιλογών, προκρίθηκαν οι προτιμότερες από αυτές για να αποτελέσουν τη βάση του παρόντος κανονισμού. (6) Με τον παρόντα κανονισμό επιδιώκεται η θέσπιση εναρμονισμένων κανόνων για την έγκριση τύπου ΕΕ κινητήρων που τοποθετούνται σε μη οδικά κινητά μηχανήματα, με σκοπό τη διασφάλιση της λειτουργίας της εσωτερικής αγοράς. Για τους σκοπούς αυτούς, θα πρέπει να θεσπιστούν νέα όρια εκπομπών που θα αντικατοπτρίζουν την τεχνολογική πρόοδο και θα διασφαλίζουν τη σύγκλιση με τις πολιτικές της Ένωσης στον τομέα των οδικών μεταφορών, προκειμένου να επιτευχθούν οι στόχοι της Ένωσης για την ποιότητα του αέρα και να μειωθούν οι εκπομπές από τα μη οδικά κινητά μηχανήματα, με αποτέλεσμα την επίτευξη περισσότερο αναλογικού ποσοστού των εκπομπών που προέρχονται από μηχανήματα σε σχέση με τις εκπομπές από οδικά οχήματα. Το πεδίο εφαρμογής της νομοθεσίας της Ένωσης στον εν λόγω τομέα θα πρέπει να διευρυνθεί με σκοπό τη βελτίωση της εναρμόνισης της αγοράς σε επίπεδο ΕΕ και σε διεθνές επίπεδο και την ελαχιστοποίηση του κινδύνου στρεβλώσεων της αγοράς. Επιπλέον, στόχος του παρόντος κανονισμού είναι η απλούστευση του ισχύοντος νομικού πλαισίου, συμπεριλαμβανομένων μέτρων για την απλούστευση των διοικητικών διαδικασιών, καθώς και η βελτίωση των γενικών όρων που αφορούν την επιβολή του, ιδίως μέσω της ενίσχυσης των κανόνων σχετικά με την εποπτεία της αγοράς. (7) Οι απαιτήσεις που ορίζονται όσον αφορά τους κινητήρες των μη οδικών μηχανημάτων και τους δευτερεύοντες κινητήρες των επιβατηγών και των φορτηγών οχημάτων θα πρέπει να συμμορφώνονται με τις αρχές που ορίζονται στην ανακοίνωση της Επιτροπής της 5ης Ιουνίου 2002 με τίτλο «Σχέδιο δράσης “Απλούστευση και βελτίωση του ρυθμιστικού περιβάλλοντος”». (8) Το έβδομο γενικό ενωσιακό πρόγραμμα δράσης για το περιβάλλον, το οποίο εγκρίθηκε με την απόφαση αριθ. 1386/2013/ΕΕ του Ευρωπαϊκού Κοινοβουλίου και του Συμβουλίου[13] υπενθυμίζει ότι η Ένωση έχει συμφωνήσει να επιτύχει τα επίπεδα όσον αφορά την ποιότητα του ατμοσφαιρικού αέρα που δεν θα συνεπάγονται σημαντικό αρνητικό αντίκτυπο ούτε κινδύνους για την ανθρώπινη υγεία και το περιβάλλον. Η νομοθεσία της Ένωσης έχει καθιερώσει ενδεδειγμένα όρια εκπομπών σχετικά με την ποιότητα του ατμοσφαιρικού αέρα για την προστασία της υγείας των ανθρώπων και ειδικότερα των ευπαθών ατόμων, καθώς και σχετικά με εθνικά ανώτατα όρια εκπομπών[14]. Μετά την ανακοίνωση της 4ης Μαΐου 2001, με την οποία θεσπίστηκε το πρόγραμμα «Καθαρός αέρας για την Ευρώπη (CAFE)», η Επιτροπή εξέδωσε, στις 21 Σεπτεμβρίου 2005, μια ακόμα ανακοίνωση με τίτλο «Θεματική στρατηγική για την ατμοσφαιρική ρύπανση». Ένα από τα συμπεράσματα της εν λόγω θεματικής στρατηγικής είναι ότι, για την επίτευξη των στόχων της ΕΕ όσον αφορά την ποιότητα του αέρα, απαιτούνται περαιτέρω μειώσεις των εκπομπών από τα μέσα μεταφοράς (αεροπορικά, θαλάσσια και χερσαία), από τα νοικοκυριά και από τους τομείς της ενέργειας, της γεωργίας και της βιομηχανίας. Στο πλαίσιο αυτό, η μείωση των εκπομπών από κινητήρες που τοποθετούνται σε μη οδικά κινητά μηχανήματα (ΜΟΚΜ) θα πρέπει να αντιμετωπιστεί ως τμήμα μιας συνολικής στρατηγικής. Η θέσπιση ορίων εκπομπών σταδίου V αποτελεί ένα από τα μέτρα που έχουν ως στόχο τη μείωση των υφιστάμενων εν χρήσει εκπομπών ατμοσφαιρικών ρύπων, όπως σωματιδιακών ρύπων, καθώς και πρόδρομων ουσιών του όζοντος, όπως οξειδίων του αζώτου (NOx) και υδρογονανθράκων. (9) Στις 12 Ιουνίου 2012 η Παγκόσμια Οργάνωση Υγείας (ΠΟΥ), μέσω του Διεθνούς Κέντρου Έρευνας για τον Καρκίνο (IARC), ταξινόμησε εκ νέου τα καυσαέρια των κινητήρων ντίζελ ως «καρκινογόνα για τον άνθρωπο» (ομάδα 1), βασιζόμενη σε επαρκή στοιχεία που αποδείκνυαν ότι η έκθεση στα καυσαέρια αυτά συνδέεται με αυξημένο κίνδυνο εμφάνισης καρκίνου του πνεύμονα. (10) Η επίτευξη των στόχων της Ένωσης για την ποιότητα του αέρα απαιτεί συνεχείς προσπάθειες για τη μείωση των εκπομπών από κινητήρες. Για τον λόγο αυτό, οι κατασκευαστές θα πρέπει να λαμβάνουν σαφή πληροφόρηση σχετικά με τις μελλοντικές οριακές τιμές των εκπομπών και να τους παρέχεται επαρκές χρονικό διάστημα για την επίτευξη τόσο των τιμών όσο και των απαραίτητων τεχνικών εξελίξεων. (11) Κατά τον καθορισμό των ορίων εκπομπών είναι σημαντικό να λαμβάνεται υπόψη ο αντίκτυπος για την ανταγωνιστικότητα των αγορών και των κατασκευαστών, το άμεσο και έμμεσο κόστος με το οποίο επιβαρύνονται οι επιχειρήσεις, καθώς και τα οφέλη που προκύπτουν από άποψη ενθάρρυνσης της καινοτομίας, βελτίωσης της ποιότητας του αέρα, μείωσης των δαπανών για την υγεία και αύξησης του προσδόκιμου ζωής. (12) Οι εκπομπές από κινητήρες μη οδικών κινητών μηχανημάτων συνιστούν σημαντικό ποσοστό των συνολικών ανθρωπογενών εκπομπών ορισμένων επιβλαβών ατμοσφαιρικών ρύπων. Οι κινητήρες που ευθύνονται για σημαντικό ποσοστό της ατμοσφαιρικής ρύπανσης μέσω οξειδίων του αζώτου (NOx) και σωματιδίων (PM) θα πρέπει να εμπίπτουν στο πεδίο εφαρμογής των νέων κανόνων για τα όρια εκπομπών. (13) Η Επιτροπή θα πρέπει να υποβάλλει σε συνεχή επανεξέταση τις εκπομπές που έως σήμερα δεν υπόκεινται σε ρυθμίσεις και οι οποίες προκύπτουν ως συνέπεια της ευρύτερης χρήσης νέων συνθέσεων καυσίμων, τεχνολογιών κινητήρων και συστημάτων ελέγχου εκπομπών. Η Επιτροπή θα πρέπει επίσης, εφόσον κρίνεται αναγκαίο, να υποβάλει πρόταση στο Ευρωπαϊκό Κοινοβούλιο και το Συμβούλιο για τη ρύθμιση των εκπομπών αυτών. (14) Ενδείκνυται να ενθαρρυνθεί η καθιέρωση οχημάτων που λειτουργούν με εναλλακτικά καύσιμα, τα οποία μπορεί να έχουν μειωμένες εκπομπές NOx και σωματιδίων. Επομένως, οι οριακές τιμές για το άθροισμα υδρογονανθράκων θα πρέπει να προσαρμοστούν προκειμένου να ληφθούν υπόψη οι υδρογονάνθρακες πλην του μεθανίου και οι εκπομπές μεθανίου. (15) Προκειμένου να εξασφαλιστεί ο έλεγχος των εκπομπών πάρα πολύ μικρών σωματιδίων (0,1 μm ή λιγότερο), θα πρέπει να εξουσιοδοτηθεί η Επιτροπή να εγκρίνει μια προσέγγιση με βάση τον αριθμό των σωματιδίων για τις εκπομπές σωματιδιακών ρύπων, επιπλέον της χρησιμοποιούμενης επί του παρόντος προσέγγισης με βάση τη μάζα. Η προσέγγιση με βάση τον αριθμό των αιωρούμενων σωματιδίων θα πρέπει να βασίζεται στα αποτελέσματα του προγράμματος μέτρησης σωματιδίων της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) και να συνάδει με τους υφιστάμενους φιλόδοξους στόχους για το περιβάλλον. (16) Για να επιτευχθούν αυτοί οι περιβαλλοντικοί στόχοι είναι σκόπιμο να επισημανθεί ότι οι οριακές τιμές σωματιδίων θα αντικατοπτρίζουν κατά πάσα πιθανότητα τα υψηλότερα επίπεδα επιδόσεων που επιτυγχάνονται επί του παρόντος με φίλτρα σωματιδίων χρησιμοποιώντας τη βέλτιστη διαθέσιμη τεχνολογία. (17) Η Επιτροπή θα πρέπει να εγκρίνει εναρμονισμένους σε παγκόσμια κλίμακα κύκλους δοκιμών στις διαδικασίες δοκιμής που αποτελούν τη βάση των κανονισμών που αφορούν τις εκπομπές ως προς την έγκριση τύπου ΕΕ. Θα πρέπει επίσης να εξεταστεί το ενδεχόμενο εφαρμογής φορητών συστημάτων μέτρησης των εκπομπών για την παρακολούθηση των υφιστάμενων εν χρήσει εκπομπών. (18) Για τον αποτελεσματικότερο έλεγχο των υφιστάμενων εν χρήσει εκπομπών και για την προετοιμασία της διαδικασίας της εν χρήσει συμμόρφωσης, θα πρέπει να θεσπιστεί εντός κατάλληλου χρονικού πλαισίου μεθοδολογία δοκιμών για την παρακολούθηση των απαιτήσεων επιδόσεων όσον αφορά τις εκπομπές, με βάση τη χρήση φορητών συστημάτων μέτρησης των εκπομπών. (19) Η εύρυθμη λειτουργία του συστήματος μετεπεξεργασίας, ειδικότερα στην περίπτωση των ΝΟx, είναι βασική απαίτηση για την τήρηση των καθιερωμένων ορίων για τις εκπομπές ρύπων. Στο πλαίσιο αυτό, θα πρέπει να θεσπιστούν μέτρα για τη διασφάλιση της ορθής λειτουργίας των συστημάτων, με βάση τη χρήση αντιδραστηρίου. (20) Θα πρέπει να επιτρέπεται η διάθεση στην αγορά των κρατών μελών κινητήρων που συμμορφώνονται και καλύπτονται από το πεδίο εφαρμογής των νέων κανόνων για τα όρια εκπομπών και τις διαδικασίες έγκρισης τύπου ΕΕ· οι εν λόγω κινητήρες δεν θα πρέπει να υπόκεινται σε οποιαδήποτε άλλη εθνική απαίτηση όσον αφορά τις εκπομπές. Κατά τη χορήγηση των εγκρίσεων τα κράτη μέλη θα πρέπει να λαμβάνουν τα απαιτούμενα μέτρα επαλήθευσης ώστε να διασφαλίζεται η ταυτοποίηση των κινητήρων που παράγονται βάσει κάθε έγκρισης τύπου ΕΕ. (21) Περιορισμένος αριθμός εξαιρέσεων θα πρέπει να χορηγείται για την αντιμετώπιση των ειδικών αναγκών που σχετίζονται με τις ένοπλες δυνάμεις, τους περιορισμούς ως προς τον υλικοτεχνικό εφοδιασμό, τις επιτόπιες δοκιμές πρωτοτύπων και τη χρήση μηχανημάτων σε εκρήξιμη ατμόσφαιρα. (22) Οι υποχρεώσεις των εθνικών αρχών που ορίζονται στις διατάξεις περί εποπτείας της αγοράς του παρόντος κανονισμού είναι περισσότερο συγκεκριμένες από τις αντίστοιχες διατάξεις του κανονισμού (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου[15]. (23) Για να εξασφαλιστεί ότι η διαδικασία ελέγχου συμμόρφωσης της παραγωγής, που αποτελεί έναν από τους ακρογωνιαίους λίθους του συστήματος έγκρισης τύπου ΕΕ, εφαρμόζεται ορθά και λειτουργεί εύρυθμα, οι κατασκευαστές θα πρέπει να ελέγχονται τακτικά από τη διορισμένη αρμόδια αρχή ή από διορισμένη για τον σκοπό αυτό τεχνική υπηρεσία που διαθέτει τα κατάλληλα προσόντα. (24) Η Ένωση είναι συμβαλλόμενο μέρος στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν και/ή να χρησιμοποιηθούν σε τροχοφόρα οχήματα και με τους όρους για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»). (25) Κατά συνέπεια, οι κανονισμοί της ΟΕΕ/ΗΕ και οι τροποποιήσεις αυτών τους οποίους έχει υπερψηφίσει ή στους οποίους έχει προσχωρήσει η Ένωση, κατ' εφαρμογή της απόφασης 97/836/ΕΚ, θα πρέπει να αναγνωριστούν ως ισοδύναμοι με τις εγκρίσεις τύπου ΕΕ που χορηγούνται δυνάμει του παρόντος κανονισμού. Αντιστοίχως, η Επιτροπή θα πρέπει να εξουσιοδοτηθεί να εκδίδει κατ' εξουσιοδότηση πράξεις για τον καθορισμό των κανονισμών εκείνων της ΟΕΕ/ΗΕ που θα ισχύουν για τις εγκρίσεις τύπου ΕΕ. (26) Για να επιτευχθούν ενιαίοι όροι για την εφαρμογή του παρόντος κανονισμού, θα πρέπει να ανατεθούν εκτελεστικές αρμοδιότητες στην Επιτροπή. Αυτές οι αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου[16]. (27) Για τη συμπλήρωση του παρόντος κανονισμού με περαιτέρω τεχνικές λεπτομέρειες θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης, αναφορικά με τις σειρές κινητήρων, την παραποίηση, την παρακολούθηση των επιδόσεων όσον αφορά τις εν χρήσει εκπομπές, τις τεχνικές δοκιμές και τις διαδικασίες μέτρησης, τη συμμόρφωση της παραγωγής, τη χωριστή παροχή συστήματος μετεπεξεργασίας καυσαερίων κινητήρα, τους κινητήρες που χρησιμοποιούνται για επιτόπιες δοκιμές, τους κινητήρες που προορίζονται για χρήση σε επικίνδυνες ατμόσφαιρες, την ισοδυναμία των εγκρίσεων τύπου των κινητήρων, πληροφορίες για τους ΚΠΕ και τους τελικούς χρήστες, τους αυτόματους ελέγχους, τα πρότυπα και την αξιολόγηση των τεχνικών υπηρεσιών, τους πλήρως και εν μέρει τροφοδοτούμενους με αέρια καύσιμα κινητήρες, τη μέτρηση του αριθμού των σωματιδίων και τους κύκλους δοκιμών. Είναι ιδιαίτερα σημαντικό να διεξάγει η Επιτροπή τις κατάλληλες διαβουλεύσεις κατά τις προπαρασκευαστικές εργασίες της, μεταξύ άλλων και σε επίπεδο εμπειρογνωμόνων. Η Επιτροπή, κατά την προετοιμασία και τη σύνταξη κατ’ εξουσιοδότηση πράξεων, θα πρέπει να μεριμνά για την ταυτόχρονη, έγκαιρη και κατάλληλη διαβίβαση των συναφών εγγράφων στο Ευρωπαϊκό Κοινοβούλιο και το Συμβούλιο. (28) Τα κράτη μέλη θα πρέπει να θεσπίσουν κανόνες σχετικά με τις κυρώσεις που θα ισχύουν για τις παραβάσεις του παρόντος κανονισμού και να εξασφαλίζουν την εφαρμογή τους. Οι κυρώσεις αυτές πρέπει να είναι αποτελεσματικές, αναλογικές και αποτρεπτικές. (29) Προκειμένου να ληφθούν υπόψη η διαρκής τεχνική πρόοδος και τα πλέον πρόσφατα ευρήματα στους τομείς της έρευνας και καινοτομίας, είναι σκόπιμο να προσδιοριστεί το δυναμικό περαιτέρω μείωσης των εκπομπών ρύπων από κινητήρες τοποθετημένους σε μη οδικά κινητά μηχανήματα. Επίκεντρο των εν λόγω εκτιμήσεων θα πρέπει να είναι οι κατηγορίες κινητήρων που περιλαμβάνονται για πρώτη φορά στο πεδίο εφαρμογής του παρόντος κανονισμού και εκείνες για τις οποίες οι οριακές τιμές εκπομπών παραμένουν αμετάβλητες στον παρόντα κανονισμό. (30) Για να εξασφαλιστεί η σαφήνεια, η προβλεψιμότητα, ο ορθολογισμός και η απλούστευση, καθώς και για να μειωθεί ο φόρτος για τους κατασκευαστές κινητήρων και μηχανημάτων, ο παρών κανονισμός θα πρέπει να περιλαμβάνει περιορισμένο μόνο αριθμό σταδίων εφαρμογής των νέων επιπέδων εκπομπών και των διαδικασιών έγκρισης τύπου. Ο έγκαιρος καθορισμός των απαιτήσεων είναι καθοριστικής σημασίας για την εξασφάλιση επαρκών χρονικών περιθωρίων ώστε οι κατασκευαστές να αναπτύξουν, να δοκιμάσουν και να υλοποιήσουν τεχνικές λύσεις για τους κινητήρες που παράγονται μαζικά, και οι κατασκευαστές και οι εγκρίνουσες αρχές στα κράτη μέλη να θέσουν σε εφαρμογή τα απαραίτητα διοικητικά συστήματα. (31) H οδηγία 97/68/ΕΚ έχει τροποποιηθεί αρκετές φορές κατά τρόπο ουσιώδη. Για να εξασφαλιστεί η σαφήνεια, η προβλεψιμότητα, ο ορθολογισμός και η απλούστευση, η οδηγία 97/68/ΕΚ θα πρέπει να αντικατασταθεί από έναν κανονισμό και από έναν μικρό αριθμό κατ' εξουσιοδότηση και εκτελεστικών πράξεων. Η χρήση κανονισμού θα εξασφαλίσει την άμεση εφαρμογή των σχετικών διατάξεων σε κατασκευαστές, εγκρίνουσες αρχές και τεχνικές υπηρεσίες, καθώς και τη δυνατότητα ταχύτερης και αποτελεσματικότερης επικαιροποίησής τους ώστε να λαμβάνεται καλύτερα υπόψη η τεχνική πρόοδος. (32) Συνεπεία της εφαρμογής του νέου κανονιστικού συστήματος που θεσπίζει ο παρών κανονισμός, η οδηγία 97/68/ΕΚ πρέπει να καταργηθεί από την 1η Ιανουαρίου 2017. Η ημερομηνία αυτή θα παράσχει στη βιομηχανία επαρκές χρονικό περιθώριο για να προσαρμοστεί στις νέες διατάξεις που καθορίζονται στον παρόντα κανονισμό και στις τεχνικές προδιαγραφές και διοικητικές διατάξεις που ορίζονται στις εκδιδόμενες δυνάμει του παρόντος κανονισμού κατ’ εξουσιοδότηση και εκτελεστικές πράξεις. (33) Δεδομένου ότι οι στόχοι του παρόντος κανονισμού, δηλαδή ο καθορισμός εναρμονισμένων κανόνων για τις διοικητικές και τεχνικές απαιτήσεις που αφορούν τα όρια των εκπομπών και τις διαδικασίες έγκρισης τύπου ΕΕ για κινητήρες που τοποθετούνται σε μη οδικά κινητά μηχανήματα, δεν μπορούν να επιτευχθούν επαρκώς από κάθε κράτος μέλος χωριστά, και μπορούν, κατά συνέπεια, λόγω της κλίμακας και των αποτελεσμάτων τους, να επιτευχθούν καλύτερα στο επίπεδο της Ένωσης, η Ένωση μπορεί να θεσπίσει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη των εν λόγω στόχων, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ I ΑΝΤΙΚΕΙΜΕΝΟ, ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ Άρθρο 1 Αντικείμενο Με τον παρόντα κανονισμό θεσπίζονται όρια εκπομπών για τους αέριους και σωματιδιακούς ρύπους, καθώς και διοικητικές και τεχνικές απαιτήσεις σχετικά με την έγκριση τύπου ΕΕ για όλους τους τύπους και τις σειρές κινητήρων που αναφέρονται στο άρθρο 2 παράγραφος 1. Στον παρόντα κανονισμό ορίζονται επίσης οι απαιτήσεις για την εποπτεία της αγοράς κινητήρων που τοποθετούνται ή προορίζονται να τοποθετηθούν σε μη οδικά κινητά μηχανήματα, οι οποίοι υπόκεινται σε έγκριση τύπου ΕΕ. Άρθρο 2 Πεδίο εφαρμογής 1. Ο παρών κανονισμός εφαρμόζεται σε όλους τους κινητήρες που αναφέρονται στο άρθρο 4 και οι οποίοι τοποθετούνται ή προορίζονται να τοποθετηθούν σε μη οδικά κινητά μηχανήματα, με εξαίρεση τους κινητήρες που προορίζονται για εξαγωγή σε τρίτες χώρες. 2. Ο παρών κανονισμός δεν εφαρμόζεται σε κινητήρες που προορίζονται για: α) πρόωση οχημάτων όπως ορίζεται στο άρθρο 3 σημείο 13 της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου[17]· β) πρόωση γεωργικών και δασικών οχημάτων όπως ορίζεται στο άρθρο 3 σημείο 11 του κανονισμού (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου[18]· γ) ακινητοποιημένα μηχανήματα· δ) ποντοπόρα πλοία, για τα οποία απαιτείται έγκυρο πιστοποιητικό ναυσιπλοΐας ή ασφαλείας· ε) πρόωση σκαφών εσωτερικής ναυσιπλοΐας καθαρής ισχύος μικρότερης των 37 kW· στ) σκάφη αναψυχής όπως ορίζονται στην οδηγία 2013/53/ΕΕ του Ευρωπαϊκού Κοινοβουλίου και του Συμβουλίου [19]· ζ) αεροσκάφη· η) οποιοδήποτε όχημα αναψυχής, εκτός των χιονοέλκηθρων, των οχημάτων παντός εδάφους (ATV) και των οχημάτων side-by-side (SbS)· θ) οχήματα και μηχανήματα που προορίζονται αποκλειστικά για χρήση σε αγώνες· ι) μοντέλα ή αντίγραφα οχημάτων ή μηχανημάτων σε μικρότερη κλίμακα όταν τα εν λόγω μοντέλα ή αντίγραφα διαθέτουν καθαρή ισχύ μικρότερη των 19 kW. Άρθρο 3 Ορισμοί Για τους σκοπούς του παρόντος κανονισμού, ισχύουν οι εξής ορισμοί: (1) ως «μη οδικό κινητό μηχάνημα» νοείται κάθε κινητό μηχάνημα, φορητός εξοπλισμός ή όχημα με ή χωρίς αμάξωμα ή τροχούς που δεν προορίζεται να χρησιμοποιηθεί για οδικές επιβατικές ή εμπορευματικές μεταφορές· περιλαμβάνει μηχανήματα τοποθετημένα στο πλαίσιο οχημάτων που προορίζονται για οδικές επιβατικές ή εμπορευματικές μεταφορές· (2) ως «έγκριση τύπου ΕΕ» νοείται η διαδικασία με την οποία μια εγκρίνουσα αρχή πιστοποιεί ότι ένας τύπος κινητήρα ή μια σειρά κινητήρων πληροί τις σχετικές διοικητικές διατάξεις και τεχνικές απαιτήσεις του παρόντος κανονισμού· (3) ως «αέριοι ρύποι» νοούνται το μονοξείδιο του άνθρακα (CO), το άθροισμα υδρογονανθράκων (HC) και τα οξείδια του αζώτου (NOx), δηλαδή το μονοξείδιο του αζώτου (NO) και το διοξείδιο του αζώτου (NO2), εκφραζόμενα σε ισοδύναμο του διοξειδίου του αζώτου (NO2)· (4) ως «σωματίδιο (PM)» νοείται κάθε υλικό που συλλέγεται σε ένα ειδικών προδιαγραφών φίλτρο κατόπιν αραίωσης των καυσαερίων κινητήρα με καθαρό διηθημένο αέρα ούτως ώστε η θερμοκρασία να μην υπερβαίνει τους 325 Κ (52 °C)· (5) ως «αριθμός σωματιδίων (PN)» νοείται ο αριθμός των στερεών σωματιδίων με διάμετρο μεγαλύτερη των 23nm· (6) ως «κινητήρας» νοείται μετατροπέας ενέργειας εκτός αεριοστρόβιλου στον οποίο πραγματοποιείται καύση του καυσίμου σε περιορισμένο χώρο, προκαλώντας διαστολή των αερίων τα οποία χρησιμοποιούνται για την άμεση παραγωγή μηχανικής ενέργειας, και για τον οποίο μπορεί να χορηγηθεί έγκριση τύπου ΕΕ· περιλαμβάνει το σύστημα ελέγχου εκπομπών και τη διεπαφή επικοινωνίας (υλισμικό και μηνύματα) μεταξύ της (των) μονάδας(-ων) ηλεκτρονικού ελέγχου του κινητήρα (ECU) και οποιουδήποτε άλλου συστήματος ισχύος ή μονάδας ελέγχου του οχήματος που είναι αναγκαίο για τη συμμόρφωση προς τα κεφάλαια ΙΙ και ΙΙΙ· (7) ως «τύπος κινητήρα» νοείται ειδική κατηγορία κινητήρων που δεν διαφέρουν ως προς τα βασικά χαρακτηριστικά τους· (8) ως «σειρά κινητήρων» νοείται ομάδα κινητήρων ενός κατασκευαστή οι οποίοι, βάσει του σχεδιασμού τους, παρουσιάζουν παρεμφερή χαρακτηριστικά εκπομπών καυσαερίων και συμμορφώνονται με τις εφαρμοστέες οριακές τιμές εκπομπών· (9) ως «μητρικός κινητήρας» νοείται τύπος κινητήρα που επιλέγεται από σειρά κινητήρων κατά τρόπο ώστε τα χαρακτηριστικά των εκπομπών του να είναι αντιπροσωπευτικά της συγκεκριμένης σειράς κινητήρων· (10) ως «κινητήρας ανάφλεξης με συμπίεση - κινητήρας CI» νοείται κινητήρας που λειτουργεί βάσει της αρχής της συμπίεσης-ανάφλεξης· (11) ως «κινητήρας ανάφλεξης με σπινθήρα - κινητήρας SI» νοείται κινητήρας που λειτουργεί βάσει της αρχής της ανάφλεξης με σπινθήρα· (12) ως «κινητήρας διπλού καυσίμου» νοείται κινητήρας που είναι σχεδιασμένος να λειτουργεί ταυτόχρονα με υγρό και αέριο καύσιμο, όπου τα δύο καύσιμα μετρώνται χωριστά και η καταναλωθείσα ποσότητα ενός καυσίμου σε σχέση με το άλλο μπορεί να διαφέρει ανάλογα με τη λειτουργία· (13) ως «κινητήρας ενιαίου καυσίμου» νοείται κινητήρας εκτός των κινητήρων διπλού καυσίμου, όπως ορίζεται στο σημείο 12· (14) ως «υγρό καύσιμο» νοείται καύσιμο σε υγρή μορφή υπό κανονικές συνθήκες περιβάλλοντος[20]· (15) ως «αέριο καύσιμο» νοείται κάθε καύσιμο σε εξ ολοκλήρου αέρια μορφή υπό κανονικές συνθήκες περιβάλλοντος20· (16) ως «λόγος αερίου/ενέργειας (GER)» νοείται, στην περίπτωση κινητήρα διπλού καυσίμου, ο λόγος του ενεργειακού περιεχομένου του αέριου καυσίμου προς το ενεργειακό περιεχόμενο και των δύο καυσίμων· στην περίπτωση των κινητήρων ενιαίου καυσίμου, ο GER ορίζεται είτε ως 1 είτε ως 0 ανάλογα με τον τύπο καυσίμου· (17) ως «κινητήρας μεταβλητών στροφών» νοείται κινητήρας εκτός των κινητήρων σταθερών στροφών, όπως ορίζεται στο σημείο 18· (18) ως «κινητήρας σταθερών στροφών» νοείται κινητήρας του οποίου η έγκριση τύπου περιορίζεται σε λειτουργία με σταθερό αριθμό στροφών, εξαιρουμένων των κινητήρων στους οποίους η λειτουργία του ρυθμιστή σταθερού αριθμού στροφών έχει αφαιρεθεί ή απενεργοποιηθεί· ένας κινητήρας σταθερών στροφών μπορεί να διαθέτει στροφές βραδείας λειτουργίας που μπορούν να χρησιμοποιηθούν κατά την έναρξη ή τη λήξη της λειτουργίας· ένας κινητήρας σταθερών στροφών μπορεί να είναι εξοπλισμένος με ρυθμιστή στροφών που μπορεί να ρυθμίζεται σε εναλλακτικούς αριθμούς στροφών όταν ο κινητήρας τίθεται εκτός λειτουργίας· (19) ως «λειτουργία σε σταθερές στροφές» νοείται η λειτουργία του κινητήρα με ρυθμιστή στροφών που ελέγχει αυτομάτως το αίτημα του χειριστή για διατήρηση του αριθμού στροφών του κινητήρα, ακόμα και υπό συνθήκες μεταβαλλόμενου φορτίου· (20) ως «φορητός κινητήρας ανάφλεξης με σπινθήρα - κινητήρας SI» νοείται κινητήρας ανάφλεξης με σπινθήρα που πληροί τουλάχιστον μία από τις ακόλουθες απαιτήσεις: α) χρησιμοποιείται σε τμήμα του εξοπλισμού το οποίο φέρει ο χειριστής καθ' όλη τη διάρκεια της εκτέλεσης της(των) προβλεπόμενης(-ων) λειτουργίας(-ιών) του, β) χρησιμοποιείται σε τμήμα του εξοπλισμού το οποίο κατά τη λειτουργία του πρέπει να φέρεται σε διάφορες θέσεις, όπως πάνω-κάτω ή αριστερά-δεξιά, για την εκτέλεση της(των) προβλεπόμενης(-ων) λειτουργίας(-ιών) του, γ) ο κινητήρας πρέπει να χρησιμοποιείται σε τμήμα του εξοπλισμού για το οποίο το συνολικό, χωρίς υγρά, βάρος κινητήρα και εξοπλισμού δεν υπερβαίνει τα 20 χιλιόγραμμα και πληροί τουλάχιστον μία από τις ακόλουθες προϋποθέσεις: (i) ο χειριστής, καθ' όλη τη διάρκεια της εκτέλεσης της(των) προβλεπόμενης(-ων) λειτουργίας(-ιών) του εξοπλισμού, τον υποστηρίζει ή τον φέρει, (ii) ο χειριστής, καθ' όλη τη διάρκεια της εκτέλεσης της(των) προβλεπόμενης(-ων) λειτουργίας(-ιών) του εξοπλισμού, τον υποστηρίζει ή τον ελέγχει σε μια ορισμένη στάση, (iii) χρησιμοποιείται σε γεννήτρια ή σε αντλία· (21) ως «κινητήρας πρόωσης» νοείται κινητήρας που προορίζεται για την άμεση ή την έμμεση παροχή πρόωσης για τύπο μη οδικού κινητού οχήματος, όπως αυτό ορίζεται στο σημείο 1· (22) ως «βοηθητικός κινητήρας» νοείται κινητήρας που είναι τοποθετημένος ή προορίζεται να τοποθετηθεί πάνω ή μέσα σε μη οδικό κινητό μηχάνημα και δεν είναι κινητήρας πρόωσης· (23) ως «καθαρή ισχύς» νοείται η ισχύς του κινητήρα που διαπιστώνεται σε πάγκο δοκιμών στην απόληξη του στροφαλοφόρου άξονα, ή η ισοδύναμη της ισχύος αυτής ισχύς, μετρούμενη σύμφωνα με τη μέθοδο για τη μέτρηση της ισχύος των κινητήρων εσωτερικής καύσης που ορίζεται στον κανονισμό αριθ. 120 της ΟΕΕ/ΗΕ, με χρήση καυσίμου αναφοράς κατά τα προβλεπόμενα στο άρθρο 24 παράγραφος 2· (24) ως «ισχύς αναφοράς» νοείται η καθαρή ισχύς που χρησιμοποιείται για τον καθορισμό των εφαρμοστέων οριακών τιμών εκπομπών για τον κινητήρα· (25) ως «ονομαστική καθαρή ισχύς» νοείται η καθαρή ισχύς όπως δηλώνεται από τον κατασκευαστή ενός κινητήρα σε ονομαστικές στροφές· (26) ως «μέγιστη καθαρή ισχύς» νοείται η υψηλότερη τιμή της καθαρής ισχύος στην καμπύλη ονομαστικής ισχύος υπό πλήρες φορτίο για τον συγκεκριμένο τύπο κινητήρα· (27) ως «ονομαστικές στροφές» νοούνται οι στροφές του κινητήρα στις οποίες παρέχεται η ονομαστική ισχύς, σύμφωνα με τη δήλωση του κατασκευαστή· (28) ως «ημερομηνία παραγωγής κινητήρα» νοείται η ημερομηνία (εκπεφρασμένη ως μήνας και έτος) διενέργειας του τελικού ελέγχου του κινητήρα, αφού βγει από τη γραμμή παραγωγής, οπότε είναι πλέον έτοιμος να παραδοθεί ή να προστεθεί στα αποθέματα· (29) ως «μεταβατική περίοδος» νοούνται οι πρώτοι δεκαοκτώ μήνες που έπονται της ημερομηνίας υποχρεωτικής εφαρμογής του σταδίου V, όπως αναφέρεται στο άρθρο 17 παράγραφος 2· (30) ως «κινητήρας μετάβασης» νοείται κινητήρας με ημερομηνία παραγωγής προγενέστερη των ημερομηνιών διάθεσης κινητήρων στην αγορά που αναφέρονται στο άρθρο 17 παράγραφος 2, ο οποίος πληροί μία από τις ακόλουθες απαιτήσεις: α) είναι σύμφωνος με τα πλέον πρόσφατα εφαρμοστέα όρια εκπομπών που καθορίζονται στη σχετική νομοθεσία που ίσχυε κατά την ημερομηνία έναρξης ισχύος του παρόντος κανονισμού, ή β) δεν ρυθμιζόταν σε επίπεδο Ένωσης κατά την ημερομηνία έναρξης ισχύος του παρόντος κανονισμού· (31) ως «ημερομηνία παραγωγής μηχανήματος» νοείται το έτος που αναφέρεται στην υποχρεωτική επισήμανση στο μηχάνημα ή, απουσία υποχρεωτικής επισήμανσης, το έτος κατά το οποίο το μηχάνημα υποβάλλεται σε τελικό έλεγχο αφού βγει από τη γραμμή παραγωγής· (32) ως «σκάφος εσωτερικής ναυσιπλοΐας» νοείται σκάφος που εμπίπτει στο πεδίο εφαρμογής της οδηγίας 2006/87/ΕΚ· (33) ως «ηλεκτροπαραγωγό ζεύγος» νοείται ανεξάρτητο μη οδικό κινητό μηχάνημα που δεν αποτελεί τμήμα συστήματος κίνησης και προορίζεται κυρίως για ηλεκτροπαραγωγή· (34) ως «ακινητοποιημένο μηχάνημα» νοείται μηχάνημα που προορίζεται να εγκατασταθεί μόνιμα σε μια τοποθεσία κατά την πρώτη του χρήση και να μην μετακινηθεί, οδικώς ή άλλως, με μόνη εξαίρεση τη μεταφορά του από τον τόπο παραγωγής στον τόπο πρώτης εγκατάστασης· (35) ως «μόνιμα τοποθετημένος» νοείται στερεωμένος με κοχλίες ή με άλλο αποτελεσματικό τρόπο, ώστε να μην μπορεί να αφαιρεθεί χωρίς τη χρήση εργαλείων ή εξοπλισμού, σε βάση ή εναλλακτικό περιοριστικό μέσο με στόχο να λειτουργεί ο κινητήρας από μία συγκεκριμένη θέση σε ένα κτίριο, δομή, εγκατάσταση ή τοποθεσία· (36) ως «μοντέλο/αντίγραφο μικρής κλίμακας» νοείται μοντέλο ή αντίγραφο μηχανήματος ή οχήματος που κατασκευάζεται σε μικρότερη κλίμακα από το πρωτότυπο για σκοπούς αναψυχής· (37) ως «χιονοέλκηθρο» νοείται αυτοπροωθούμενο μηχάνημα που προορίζεται για μετακίνηση σε κάθε είδους έδαφος, κυρίως σε χιόνι, κινείται σε ερπύστριες που έρχονται σε επαφή με το χιόνι και κατευθύνεται μέσω χιονοπέδιλου(-ων) που έρχεται(-ονται) ομοίως σε επαφή με το χιόνι, και διαθέτει μέγιστη μάζα άνευ φορτίου, εν κινήσει, που ανέρχεται σε 454 κιλά (συμπεριλαμβανομένου του βασικού εξοπλισμού, του ψυκτικού υγρού, των λιπαντικών, των καυσίμων και των εργαλείων και ενός οδηγού βάρους 75 κιλών, αλλά εξαιρουμένων τυχόν προαιρετικών εξαρτημάτων)· (38) ως «όχημα παντός εδάφους» νοείται μηχανοκίνητο όχημα, το οποίο προωθείται από κινητήρα και προορίζεται κατά κύριο λόγο για κίνηση σε μη ασφαλτοστρωμένες επιφάνειες σε τέσσερις ή περισσότερους τροχούς με ελαστικά χαμηλής πίεσης, και διαθέτει είτε μόνον ένα κάθισμα τύπου σέλας για τον οδηγό, είτε ένα κάθισμα τύπου σέλας για τον οδηγό και ένα κάθισμα για έναν μόνο επιβάτη, καθώς και τιμόνι ποδηλάτου· (39) ως «όχημα Side-by Side - SbS» νοείται αυτοπροωθούμενο, ελεγχόμενο από χειριστή και μη αρθρωτό όχημα που προορίζεται κατά κύριο λόγο για μετακίνηση σε μη ασφαλτοστρωμένη επιφάνεια σε τέσσερις ή περισσότερους τροχούς, με ελάχιστη μάζα 300 κιλών άνευ φορτίου και εν κινήσει (συμπεριλαμβανομένου του βασικού εξοπλισμού, του ψυκτικού υγρού, των λιπαντικών, των καυσίμων και των εργαλείων και ενός οδηγού βάρους 75 κιλών, αλλά εξαιρουμένων τυχόν προαιρετικών εξαρτημάτων) και μέγιστη εκ κατασκευής ταχύτητα 25 χλμ./ώρα και άνω· επιπλέον, είναι σχεδιασμένο για να μεταφέρει επιβάτες και/ή φορτίο, καθώς και παλετοφόρο-περονοφόρο εξοπλισμό και ελέγχεται από χειριστήριο που δεν είναι τιμόνι ποδηλάτου, προορίζεται για σκοπούς αναψυχής ή εκτέλεσης εργασιών και μεταφέρει έως 6 άτομα, συμπεριλαμβανομένου του οδηγού, τα οποία κάθονται ο ένας δίπλα στον άλλο σε ένα ή περισσότερο καθίσματα που δεν είναι τύπου σέλας· (40) ως «αυτοκινητάμαξα» νοείται σιδηροδρομικό όχημα σχεδιασμένο ώστε να παρέχει είτε άμεσα μέσω των τροχών του είτε έμμεσα μέσω των τροχών άλλων σιδηροδρομικών οχημάτων την προωθητική ισχύ για την αυτοπροώθησή του και είναι ειδικά σχεδιασμένο για τη μεταφορά εμπορευμάτων ή επιβατών ή και των δύο και δεν είναι σιδηροδρομική μηχανή· (41) ως «σιδηροδρομική μηχανή» νοείται σιδηροδρομικό όχημα σχεδιασμένο ώστε να παρέχει είτε άμεσα μέσω των τροχών του είτε έμμεσα μέσω των τροχών άλλων σιδηροδρομικών οχημάτων, την προωθητική ισχύ για την αυτοπροώθησή του και για την προώθηση άλλων σιδηροδρομικών οχημάτων που είναι σχεδιασμένα για τη μεταφορά φορτίου, επιβατών και λοιπού εξοπλισμού, και είναι σχεδιασμένο ή προορίζεται για σκοπό άλλο από τη μεταφορά εμπορευμάτων ή επιβατών (εκτός των χειριστών της σιδηροδρομικής μηχανής)· (42) ως «βοηθητικό σιδηροδρομικό όχημα» νοείται σιδηροδρομικό όχημα το οποίο δεν είναι αυτοκινητάμαξα όπως ορίζεται στο σημείο 40 ούτε σιδηροδρομική μηχανή όπως ορίζεται στο σημείο 41, συμπεριλαμβανομένου, μεταξύ άλλων, σιδηροδρομικού οχήματος ειδικά σχεδιασμένου για την εκτέλεση εργασιών συντήρησης ή κατασκευής ή ανύψωσης που συνδέονται με τις σιδηροτροχιές ή τη λοιπή σιδηροδρομική υποδομή· (43) ως «σιδηροδρομικό όχημα» νοείται τύπος μη οδικού κινητού μηχανήματος που κινείται αποκλειστικά σε σιδηροτροχιές· (44) ως «διαθεσιμότητα στην αγορά» νοείται κάθε προσφορά κινητήρα, όπως ορίζεται στο σημείο 6, για διανομή ή χρήση στην αγορά της Ένωσης στο πλαίσιο εμπορικής δραστηριότητας, είτε έναντι αντιτίμου είτε δωρεάν· (45) ως «διάθεση στην αγορά» νοείται η πρώτη φορά που κινητήρας, όπως ορίζεται στο σημείο 6, διατίθεται στην αγορά της Ένωσης· (46) ως «κατασκευαστής» νοείται οποιοδήποτε φυσικό ή νομικό πρόσωπο που είναι υπεύθυνο έναντι της εγκρίνουσας αρχής για όλα τα θέματα που αφορούν τη διαδικασία έγκρισης τύπου ΕΕ ή αδειοδότησης του κινητήρα, τη διασφάλιση της συμμόρφωσης της παραγωγής του κινητήρα και που είναι επίσης υπεύθυνο για θέματα εποπτείας της αγοράς όσον αφορά τους κινητήρες που παράγει, ανεξαρτήτως του εάν συμμετέχει απευθείας σε όλα τα στάδια του σχεδιασμού και της κατασκευής του κινητήρα που αποτελεί αντικείμενο της διαδικασίας έγκρισης· (47) ως «αντιπρόσωπος του κατασκευαστή» νοείται οποιοδήποτε φυσικό ή νομικό πρόσωπο εγκατεστημένο στην Ένωση, δεόντως εξουσιοδοτημένο από τον κατασκευαστή ώστε να τον εκπροσωπεί ενώπιον της εγκρίνουσας αρχής ή της αρχής εποπτείας της αγοράς και να ενεργεί για λογαριασμό του για τα ζητήματα που καλύπτει ο παρών κανονισμός· (48) ως «εισαγωγέας» νοείται κάθε φυσικό ή νομικό πρόσωπο εγκατεστημένο στην Ένωση το οποίο διαθέτει στην αγορά κινητήρα όπως ορίζεται στο σημείο 6 προερχόμενο από τρίτη χώρα, είτε ο κινητήρας είναι ήδη τοποθετημένος στο μηχάνημα είτε όχι· (49) ως «διανομέας» νοείται κάθε φυσικό ή νομικό πρόσωπο στην αλυσίδα εφοδιασμού, εκτός του κατασκευαστή ή του εισαγωγέα, το οποίο καθιστά διαθέσιμο στην αγορά κινητήρα όπως ορίζεται στο σημείο 6· (50) ως «οικονομικός φορέας» νοείται ο κατασκευαστής που ορίζεται στο σημείο 46, ο αντιπρόσωπος του κατασκευαστή όπως ορίζεται στο σημείο 47, ο εισαγωγέας όπως ορίζεται στο σημείο 48 ή ο διανομέας όπως ορίζεται στο σημείο 49· (51) ως «κατασκευαστής πρωτότυπου εξοπλισμού (ΚΠΕ)» νοείται ο κατασκευαστής μη οδικού κινητού μηχανήματος· (52) ως «εγκρίνουσα αρχή» νοείται η αρχή κράτους μέλους η οποία έχει θεσπιστεί ή οριστεί από το κράτος μέλος και έχει κοινοποιηθεί στην Επιτροπή από το κράτος μέλος, η οποία είναι αρμόδια για όλες τις πτυχές της έγκρισης τύπου ενός τύπου κινητήρα ή μιας σειράς κινητήρων, για τη διαδικασία αδειοδότησης, για την έκδοση και, εφόσον είναι σκόπιμο, την ανάκληση ή την άρνηση χορήγησης πιστοποιητικών έγκρισης, για τη λειτουργία ως σημείο επαφής με τις εγκρίνουσες αρχές άλλων κρατών μελών, για τον ορισμό των τεχνικών υπηρεσιών και για την εξασφάλιση ότι ο κατασκευαστής πληροί τις υποχρεώσεις του όσον αφορά τη συμμόρφωση της παραγωγής· (53) ως «τεχνική υπηρεσία» νοείται οργανισμός ή φορέας ο οποίος ορίζεται από την εγκρίνουσα αρχή κράτους μέλους ως εργαστήριο για τη διεξαγωγή δοκιμών, ή ως φορέας αξιολόγησης της συμμόρφωσης για τη διεξαγωγή των αρχικών αξιολογήσεων και λοιπών δοκιμών ή επιθεωρήσεων εξ ονόματος της εγκρίνουσας αρχής· η εγκρίνουσα αρχή μπορεί να εκτελεί η ίδια τα καθήκοντα αυτά· (54) ως «εποπτεία της αγοράς» νοούνται οι δραστηριότητες που διεξάγονται και τα μέτρα που λαμβάνονται από εθνικές αρχές προκειμένου να εξασφαλιστεί ότι οι κινητήρες που διατίθενται στην αγορά συμμορφώνονται προς τις απαιτήσεις τις οποίες ορίζει η σχετική ενωσιακή νομοθεσία εναρμόνισης και δεν θέτουν σε κίνδυνο την υγεία, το περιβάλλον ή άλλες πτυχές της προστασίας του δημόσιου συμφέροντος· (55) ως «αρχή εποπτείας της αγοράς» νοείται η αρχή του κράτους μέλους που είναι υπεύθυνη για την εφαρμογή της εποπτείας της αγοράς στην επικράτειά του· (56) ως «εθνική αρχή» νοείται κάθε εγκρίνουσα αρχή ή κάθε άλλη αρχή η οποία συμμετέχει σε και είναι υπεύθυνη για την εποπτεία της αγοράς, τον έλεγχο των συνόρων ή τη διάθεση στην αγορά σε κράτος μέλος όσον αφορά τους κινητήρες που τοποθετούνται σε μη οδικά κινητά μηχανήματα· (57) ως «τελικός χρήστης» νοείται κάθε φυσικό ή νομικό πρόσωπο εκτός του κατασκευαστή, του ΚΠΕ, του εισαγωγέα ή του διανομέα το οποίο είναι αρμόδιο για τον χειρισμό του κινητήρα όταν αυτός είναι τοποθετημένος σε έναν τύπο μη οδικού κινητού μηχανήματος· (58) ως «πληροφοριακό έγγραφο» νοείται το έγγραφο που περιλαμβάνει τις πληροφορίες που οφείλει να παρέχει ο αιτών· (59) ως «πληροφοριακός φάκελος» νοείται ο πλήρης φάκελος ή το αρχείο στοιχείων, σχεδίων, φωτογραφιών κ.λπ. που καταθέτει ο αιτών στην τεχνική υπηρεσία ή την εγκρίνουσα αρχή· 60) ως «πληροφοριακό τεύχος» νοείται ο πληροφοριακός φάκελος και οποιεσδήποτε εκθέσεις δοκιμών ή άλλα έγγραφα τα οποία η τεχνική υπηρεσία ή η εγκρίνουσα αρχή έχει προσθέσει στον πληροφοριακό φάκελο κατά τη διάρκεια εκτέλεσης των καθηκόντων της· (61) ως «ευρετήριο του πληροφοριακού τεύχους» νοείται το έγγραφο στο οποίο απαριθμούνται τα περιεχόμενα του πληροφοριακού τεύχους, με κατάλληλη αρίθμηση ή άλλου είδους ένδειξη για την ευκρινή αναγνώριση όλων των σελίδων· (62) ως «στρατηγική αναστολής» νοείται στρατηγική ελέγχου των εκπομπών η οποία μειώνει την αποτελεσματικότητα του ελέγχου των εκπομπών υπό συνθήκες περιβάλλοντος ή λειτουργίας του κινητήρα, οι οποίες προκύπτουν είτε κατά τη συνήθη λειτουργία του μηχανήματος, είτε εκτός των διαδικασιών δοκιμής για την έγκριση τύπου ΕΕ· (63) ως «σύστημα ελέγχου εκπομπών» νοείται κάθε διάταξη, σύστημα ή στοιχείο σχεδιασμού, το οποίο ελέγχει ή μειώνει τις εκπομπές· (64) ως «σύστημα καυσίμου» νοείται το σύνολο των συστατικών μερών που συμμετέχουν στη μέτρηση και ανάμειξη του καυσίμου· (65) ως «μονάδα ηλεκτρονικού ελέγχου» νοείται η ηλεκτρονική διάταξη κινητήρα που αποτελεί μέρος του συστήματος ελέγχου των εκπομπών και χρησιμοποιεί δεδομένα από αισθητήρες του κινητήρα για τον έλεγχο των παραμέτρων του· (66) ως «σύστημα μετεπεξεργασίας καυσαερίων» νοείται καταλύτης, φίλτρο σωματιδίων, σύστημα deNOx, συνδυασμένο φίλτρο σωματιδίων deNOx ή κάθε άλλη διάταξη για τη μείωση των εκπομπών που αποτελεί μέρος του συστήματος ελέγχου εκπομπών αλλά είναι τοποθετημένο μετά τις βαλβίδες εξαγωγής του κινητήρα, εξαιρουμένης της ανακυκλοφορίας των καυσαερίων και των στροβιλοσυμπιεστών· (67) ως «ανακυκλοφορία των καυσαερίων» νοείται τεχνολογία που αποτελεί μέρος του συστήματος ελέγχου των εκπομπών και μειώνει τις εκπομπές διοχετεύοντας τα καυσαέρια που εκλύονται από τον θάλαμο (ή τους θαλάμους) καύσης πίσω στον κινητήρα ώστε να αναμειχθούν με τον εισερχόμενο αέρα πριν ή κατά τη διάρκεια της καύσης, εξαιρουμένης της χρήσης χρονισμού βαλβίδων για την αύξηση της ποσότητας των υπολειπόμενων καυσαερίων στον θάλαμο (ή τους θαλάμους) καύσης που αναμειγνύεται με τον εισερχόμενο αέρα πριν ή κατά τη διάρκεια της καύσης· (68) ως «παραποίηση» νοείται κάθε αδρανοποίηση, προσαρμογή ή τροποποίηση του συστήματος ελέγχου των εκπομπών κινητήρα, συμπεριλαμβανομένου οποιουδήποτε λογισμικού ή άλλων λογικών στοιχείων ελέγχου των συστημάτων αυτών, κατά τρόπο που έχει ως αποτέλεσμα, είτε σκόπιμο είτε όχι, την επιδείνωση των επιδόσεων του κινητήρα όσον αφορά τις εκπομπές· (69) ως «κύκλος δοκιμής» νοείται μια ακολουθία σημείων δοκιμής, το καθένα με καθορισμένο αριθμό στροφών και καθορισμένη ροπή, στην οποία υποβάλλεται ο κινητήρας όταν υποβάλλεται σε δοκιμή υπό σταθερές ή μεταβατικές συνθήκες λειτουργίας· (70) ως «κύκλος δοκιμής υπό σταθερές συνθήκες» νοείται κύκλος δοκιμής κατά τον οποίο οι στροφές του κινητήρα και η ροπή διατηρούνται εντός πεπερασμένου συνόλου ονομαστικά σταθερών τιμών. Οι δοκιμές υπό σταθερές συνθήκες είναι είτε δοκιμές διακριτών φάσεων είτε δοκιμές κατά βαθμίδες· (71) ως «κύκλος δοκιμής υπό μεταβατικές συνθήκες» νοείται κύκλος δοκιμής με ακολουθία ομαλοποιημένων τιμών στροφών και ροπής που μεταβάλλονται ανά δευτερόλεπτο στον χρόνο· (72) ως «αυτόματος έλεγχος» νοείται η εκτέλεση δοκιμών στις εγκαταστάσεις του κατασκευαστή, η καταχώριση των αποτελεσμάτων των δοκιμών και η υποβολή έκθεσης που περιλαμβάνει τα συμπεράσματα στην εγκρίνουσα αρχή εκ μέρους του κατασκευαστή ο οποίος έχει οριστεί ως τεχνική υπηρεσία για την αξιολόγηση της συμμόρφωσης με ορισμένες απαιτήσεις· (73) ως «στροφαλοθάλαμος» νοούνται οι εσωτερικοί ή εξωτερικοί χώροι ενός κινητήρα που συνδέονται με τη δεξαμενή λαδιού με εσωτερικούς ή εξωτερικούς αγωγούς, μέσω των οποίων μπορούν να διαφύγουν αέρια και ατμοί· (74) ως «αναγέννηση» νοείται συμβάν κατά τη διάρκεια του οποίου μεταβάλλονται τα επίπεδα εκπομπών, ενώ οι επιδόσεις μετεπεξεργασίας αποκαθίστανται βάσει σχεδιασμού, και το οποίο καταχωρίζεται ως συνεχής αναγέννηση ή ως σπάνια (περιοδική) αναγέννηση· (75) ως «περίοδος σταθερότητας των εκπομπών» νοείται ο αριθμός των ωρών που απαιτούνται για τον καθορισμό των συντελεστών υποβάθμισης· (76) ως «συντελεστές υποβάθμισης» νοείται το σύνολο των συντελεστών που καταδεικνύουν τη σχέση μεταξύ των εκπομπών κατά την έναρξη και τη λήξη της περιόδου σταθερότητας των εκπομπών· (77) ως «εικονικές δοκιμές» νοούνται οι προσομοιώσεις μέσω υπολογιστή, συμπεριλαμβανομένων υπολογισμών, που εκτελούνται για να καταδειχθεί το επίπεδο επιδόσεων ενός κινητήρα ως βοηθητικό μέσο για τη λήψη των αποφάσεων χωρίς να απαιτείται η χρήση πραγματικού κινητήρα· (78) ως «εφαρμογή ενδιάμεσων στροφών» νοείται εφαρμογή για κινητήρες ανάφλεξης με σπινθήρα εκτός των φορητών κινητήρων ανάφλεξης με σπινθήρα όπου ο εγκατεστημένος κινητήρας προορίζεται για λειτουργία σε στροφές σημαντικά χαμηλότερες από 3600 rpm· (79) ως «εφαρμογή ονομαστικών στροφών» νοείται εφαρμογή για κινητήρες ανάφλεξης με σπινθήρα εκτός των φορητών κινητήρων ανάφλεξης με σπινθήρα όπου ο εγκατεστημένος κινητήρας προορίζεται για λειτουργία σε ονομαστικές στροφές που ανέρχονται σε 3600 rpm και άνω· Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 55 για τον καθορισμό των λεπτομερών τεχνικών προδιαγραφών των ορισμών που περιέχονται στα σημεία 7, 8, 19, 27, 74 και 76. Οι εν λόγω κατ’ εξουσιοδότηση πράξεις εκδίδονται έως τις [31 Δεκεμβρίου 2016]. Άρθρο 4 Κατηγορίες κινητήρων Για τους σκοπούς του παρόντος κανονισμού, ισχύουν οι ακόλουθες κατηγορίες κινητήρων, οι οποίες μπορούν να αναλυθούν περαιτέρω στις υποκατηγορίες που ορίζονται στο παράρτημα Ι: (1) «κατηγορία NRE», η οποία περιλαμβάνει: α) κινητήρες για μη οδικά κινητά μηχανήματα που προορίζονται ή είναι κατάλληλα να εκτελέσουν οδικές ή άλλες μεταφορές ή να μεταφερθούν οδικώς ή με άλλο τρόπο, οι οποίοι δεν υπόκεινται σε εξαίρεση βάσει του άρθρου 2 παράγραφος 2 και δεν εμπίπτουν σε καμία άλλη κατηγορία από αυτές που προβλέπονται στα σημεία 2 έως 10, β) κινητήρες με ισχύ αναφοράς μικρότερη των 560 kW που χρησιμοποιούνται στη θέση κινητήρων των κατηγοριών IWP, RLL ή RLR· (2) «κατηγορία NRG», η οποία περιλαμβάνει κινητήρες που διαθέτουν ισχύ αναφοράς μεγαλύτερη των 560 kW και προορίζονται αποκλειστικά για χρήση σε ηλεκτροπαραγωγά ζεύγη Κινητήρες που προορίζονται για ηλεκτροπαραγωγά ζεύγη εκτός εκείνων που φέρουν τα χαρακτηριστικά που ορίζονται στο πρώτο εδάφιο περιλαμβάνονται στις κατηγορίες NRE ή NRS, ανάλογα με τα χαρακτηριστικά τους· (3) «κατηγορία NRSh», η οποία περιλαμβάνει φορητούς κινητήρες ανάφλεξης με σπινθήρα που διαθέτουν ισχύ αναφοράς μικρότερη των 19 kW και προορίζονται αποκλειστικά για χρήση σε φορητά μηχανήματα· (4) «κατηγορία NRS», η οποία περιλαμβάνει κινητήρες ανάφλεξης με σπινθήρα που διαθέτουν ισχύ αναφοράς μικρότερη των 56 kW και δεν περιλαμβάνονται στην κατηγορία NRSh· (5) «κατηγορία IWP», η οποία περιλαμβάνει: α) κινητήρες για αποκλειστική χρήση σε σκάφη εσωτερικής ναυσιπλοΐας, για την πρόωση τους ή που προορίζονται για την πρώηση τους, οι οποίοι διαθέτουν ισχύ αναφοράς μεγαλύτερη ή ίση με 37 kW · β) κινητήρες με ισχύ αναφοράς μεγαλύτερη των 560 kW που χρησιμοποιούνται αντί για τους κινητήρες της κατηγορίας IWA και πρέπει να συμμορφώνονται προς τις απαιτήσεις του άρθρου 23 παράγραφος 8· (6) «κατηγορία IWA», η οποία περιλαμβάνει κινητήρες αποκλειστικά για χρήση σε σκάφη εσωτερικής ναυσιπλοΐας, για βοηθητικούς σκοπούς ή που προορίζονται για βοηθητικούς σκοπούς, οι οποίοι διαθέτουν καθαρή ισχύ μεγαλύτερη των 560 kW και προορίζονται. Οι βοηθητικοί κινητήρες που προορίζονται για σκάφη εσωτερικής ναυσιπλοΐας εκτός εκείνων που φέρουν τα χαρακτηριστικά που ορίζονται στο πρώτο εδάφιο περιλαμβάνονται στις κατηγορίες NRE ή NRS, ανάλογα με τα χαρακτηριστικά τους· (7) «κατηγορία RLL», η οποία περιλαμβάνει κινητήρες για αποκλειστική χρήση σε σιδηροδρομικές μηχανές, για την πρόωση τους ή που προορίοζονται για την πρόωση τους· (8) «κατηγορία RLR», η οποία περιλαμβάνει κινητήρες για αποκλειστική χρήση σε αυτοκινητάμαξες, για την πρόωση τους ή που προορίζονται για την πρόωση τους· (9) «κατηγορία SMB», η οποία περιλαμβάνει κινητήρες ανάφλεξης με σπινθήρα που προορίζονται για αποκλειστική χρήση σε χιονοέλκηθρα. Κινητήρες που προορίζονται για χιονοέλκηθρα εκτός εκείνων που φέρουν τα χαρακτηριστικά που ορίζονται στο πρώτο εδάφιο περιλαμβάνονται στην κατηγορία NRE· (10) «κατηγορία ATS», η οποία περιλαμβάνει κινητήρες ανάφλεξης με σπινθήρα που προορίζονται αποκλειστικά για χρήση σε οχήματα παντός εδάφους (ATV) και οχήματα side-by-side (SbS). Κινητήρες που προορίζονται για ATV και SbS εκτός εκείνων που φέρουν τα χαρακτηριστικά που ορίζονται στο πρώτο εδάφιο περιλαμβάνονται στην κατηγορία NRE. Ένας κινητήρας ειδικής κατηγορίας που προορίζεται για χρήση σε εφαρμογή μεταβλητών στροφών μπορεί να χρησιμοποιηθεί επίσης αντί για κινητήρα της ίδιας κατηγορίας που προορίζεται για χρήση σε εφαρμογή σταθερών στροφών. Οι κινητήρες μεταβλητών στροφών της κατηγορίας IWP που χρησιμοποιούνται σε εφαρμογές σταθερών στροφών συμμορφώνονται επιπροσθέτως με τις απαιτήσεις του άρθρου 23 παράγραφος 7 ή του άρθρου 23 παράγραφος 8 κατά περίπτωση. Κινητήρες που προορίζονται για βοηθητικά σιδηροδρομικά οχήματα και βοηθητικοί κινητήρες για αυτοκινητάμαξες περιλαμβάνονται στις κατηγορίες NRE ή NRS, ανάλογα με τα χαρακτηριστικά τους. ΚΕΦΑΛΑIΟ II ΓΕΝΙΚΕΣ ΥΠΟΧΡΕΩΣΕΙΣ Άρθρο 5 Υποχρεώσεις των κρατών μελών 1. Τα κράτη μέλη συγκροτούν ή ορίζουν τις εγκρίνουσες αρχές που είναι αρμόδιες για θέματα έγκρισης και τις αρχές εποπτείας της αγοράς που είναι αρμόδιες για την εποπτεία της αγοράς σύμφωνα με τον παρόντα κανονισμό. Τα κράτη μέλη κοινοποιούν στην Επιτροπή τη συγκρότηση και τον ορισμό των εν λόγω αρχών. 2. Η κοινοποίηση των εγκρινουσών αρχών και των αρχών εποπτείας της αγοράς περιλαμβάνει την επωνυμία τους, τη διεύθυνση, συμπεριλαμβανομένης της ηλεκτρονικής τους διεύθυνσης, και τον τομέα αρμοδιότητάς τους. Η Επιτροπή δημοσιεύει στην ιστοσελίδα της τον κατάλογο και τα στοιχεία των εγκρινουσών αρχών. 3. Τα κράτη μέλη επιτρέπουν τη διάθεση στην αγορά μόνο κινητήρων, είτε είναι ήδη τοποθετημένοι σε μηχάνημα είτε όχι, που καλύπτονται από έγκυρη έγκριση τύπου ΕΕ σύμφωνα με τον παρόντα κανονισμό. Τα κράτη μέλη επιτρέπουν τη διάθεση στην αγορά μόνο μηχανημάτων στα οποία έχουν τοποθετηθεί κινητήρες που καλύπτονται από έγκυρη έγκριση τύπου ΕΕ σύμφωνα με τον παρόντα κανονισμό. 4. Τα κράτη μέλη δεν απαγορεύουν, περιορίζουν ή εμποδίζουν τη διάθεση κινητήρων στην αγορά για λόγους που σχετίζονται με πτυχές της κατασκευής και της λειτουργίας τους οι οποίες καλύπτονται από τον παρόντα κανονισμό, εφόσον αυτοί πληρούν τις απαιτήσεις του. 5. Τα κράτη μέλη οργανώνουν και εκτελούν την εποπτεία της αγοράς και τον έλεγχο των κινητήρων που εισέρχονται στην αγορά σύμφωνα με το κεφάλαιο ΙΙΙ του κανονισμού (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου[21]. Άρθρο 6 Υποχρεώσεις των εγκρινουσών αρχών 1. Οι εγκρίνουσες αρχές μεριμνούν ώστε οι κατασκευαστές που ζητούν έγκριση τύπου ΕΕ να συμμορφώνονται προς τις υποχρεώσεις τους δυνάμει του παρόντος κανονισμού. 2. Οι εγκρίνουσες αρχές χορηγούν έγκριση τύπου ΕΕ μόνο στους τύπους ή τις σειρές κινητήρων που πληρούν τις απαιτήσεις του παρόντος κανονισμού. 3. Οι εγκρίνουσες αρχές δημοσιοποιούν μέσω της κεντρικής διοικητικής πλατφόρμας της Ένωσης που αναφέρεται στο άρθρο 41 μητρώο όλων των τύπων και των σειρών κινητήρων για τους οποίους έχει χορηγηθεί έγκριση τύπου ΕΕ και περιλαμβάνουν τουλάχιστον τις ακόλουθες πληροφορίες: εμπορικό σήμα, αναφορά του κατασκευαστή, κατηγορία κινητήρα, αριθμό έγκρισης τύπου και ημερομηνία έγκρισης τύπου. Άρθρο 7 Μέτρα εποπτείας της αγοράς Για τους κινητήρες που έχουν λάβει έγκριση τύπου ΕΕ, οι αρχές εποπτείας της αγοράς εκτελούν, σε επαρκή κλίμακα και με βάση κατάλληλα δείγματα, ελέγχους εγγράφων και, κατά περίπτωση, φυσικούς και εργαστηριακούς ελέγχους των κινητήρων. Κατά τους ελέγχους αυτούς, λαμβάνουν υπόψη τις καθιερωμένες αρχές αξιολόγησης κινδύνου, τυχόν καταγγελίες και άλλες συναφείς πληροφορίες. Οι αρχές εποπτείας της αγοράς μπορούν να απαιτούν από τους οικονομικούς φορείς να θέτουν στη διάθεσή τους τα έγγραφα και τα στοιχεία εκείνα που θεωρούν απαραίτητα για την εκτέλεση των δραστηριοτήτων τους. Στις περιπτώσεις στις οποίες οι οικονομικοί φορείς προσκομίζουν εκθέσεις δοκιμών ή πιστοποιητικά συμμόρφωσης, οι αρχές εποπτείας της αγοράς λαμβάνουν δεόντως υπόψη τις εκθέσεις ή τα πιστοποιητικά αυτά. Άρθρο 8 Υποχρεώσεις των κατασκευαστών 1. Οι κατασκευαστές διασφαλίζουν ότι, όταν οι κινητήρες τους διατίθενται στην αγορά, έχουν κατασκευαστεί και εγκριθεί σύμφωνα με τις απαιτήσεις που ορίζονται στα κεφάλαια ΙΙ και ΙΙΙ του παρόντος κανονισμού. 2. Για τους σκοπούς της έγκρισης των κινητήρων, οι κατασκευαστές που είναι εγκατεστημένοι εκτός της Ένωσης διορίζουν έναν μόνο αντιπρόσωπο εγκατεστημένο εντός της Ένωσης, για να τους εκπροσωπεί στις επαφές τους με την εγκρίνουσα αρχή. 3. Οι κατασκευαστές που είναι εγκατεστημένοι εκτός της Ένωσης διορίζουν έναν μόνο αντιπρόσωπο εγκατεστημένο εντός της Ένωσης, για σκοπούς εποπτείας της αγοράς, ο οποίος μπορεί να είναι είτε ο αναφερόμενος στην παράγραφο 2 αντιπρόσωπος είτε διαφορετικός αντιπρόσωπος. 4. Οι κατασκευαστές είναι υπεύθυνοι έναντι της εγκρίνουσας αρχής για όλες τις πτυχές της διαδικασίας έγκρισης και για την εξασφάλιση της συμμόρφωσης της παραγωγής, είτε συμμετέχουν απευθείας σε όλα τα στάδια κατασκευής ενός κινητήρα είτε όχι. 5. Σύμφωνα με τον παρόντα κανονισμό, οι κατασκευαστές μεριμνούν για την εφαρμογή διαδικασιών που εξασφαλίζουν ότι η παραγωγή των σειρών παραμένει σε συμμόρφωση με τον εγκεκριμένο τύπο. Αλλαγές στον σχεδιασμό ενός κινητήρα ή στα χαρακτηριστικά του και αλλαγές στις απαιτήσεις προς τις οποίες δηλώνεται η συμμόρφωση ενός κινητήρα λαμβάνονται υπόψη σύμφωνα με το κεφάλαιο VI. 6. Επιπλέον των επισημάνσεων που τοποθετούν στους κινητήρες τους σύμφωνα με το άρθρο 31, οι κατασκευαστές αναγράφουν την επωνυμία, την καταχωρισμένη εμπορική επωνυμία ή το κατατεθέν εμπορικό σήμα τους, καθώς και τη διεύθυνση στην Ένωση μέσω της οποίας μπορεί να υπάρξει επικοινωνία μαζί τους, επί των κινητήρων τους που έχουν διατεθεί στην αγορά, ή, σε περίπτωση που αυτό δεν είναι εφικτό, στη συσκευασία ή σε έγγραφο που συνοδεύει τον κινητήρα. 7. Οι κατασκευαστές διασφαλίζουν ότι, για τη χρονική περίοδο κατά την οποία ο κινητήρας βρίσκεται υπό την ευθύνη τους, οι συνθήκες αποθήκευσης ή μεταφοράς δεν θέτουν σε κίνδυνο τη συμμόρφωσή του με τις απαιτήσεις που ορίζονται στα κεφάλαια ΙΙ και ΙΙΙ. Άρθρο 9 Υποχρεώσεις των κατασκευαστών όσον αφορά προϊόντα τους που δεν συμμορφώνονται με τις απαιτήσεις 1. Οι κατασκευαστές που θεωρούν ή έχουν λόγο να πιστεύουν ότι ο κινητήρας που διέθεσαν στην αγορά δεν συμμορφώνεται προς τις διατάξεις του παρόντος κανονισμού διενεργούν άμεσα έρευνα σχετικά με τη φύση της μη συμμόρφωσης και το ενδεχόμενο εμφάνισής της. Λαμβάνουν διορθωτικά μέτρα, με βάση το αποτέλεσμα της έρευνας, προκειμένου να διασφαλίσουν ότι οι κινητήρες που παράγουν θα συμμορφωθούν εγκαίρως με τον εγκεκριμένο τύπο ή την εγκεκριμένη σειρά. Εάν είναι αναλογικές προς τη φύση της μη συμμόρφωσης και προς το ενδεχόμενο εμφάνισής της, ισχύουν οι διατάξεις του άρθρου 38. Παρά τις απαιτήσεις του πρώτου εδαφίου, δεν απαιτείται από τον κατασκευαστή να λάβει διορθωτικά μέτρα σχετικά με κινητήρες που δεν συμμορφώνονται με τις διατάξεις του παρόντος κανονισμού λόγω τροποποιήσεων που πραγματοποιήθηκαν μετά τη διάθεση του κινητήρα στην αγορά και οι οποίες δεν εγκρίθηκαν από τον κατασκευαστή. 2. Οι κατασκευαστές ενημερώνουν αμέσως την εγκρίνουσα αρχή η οποία χορήγησε την έγκριση παρέχοντας λεπτομέρειες, ιδίως σχετικά με τη μη συμμόρφωση και τα διορθωτικά μέτρα που έχουν ενδεχομένως ληφθεί. 3. Οι κατασκευαστές φυλάσσουν το πληροφοριακό τεύχος, όπως ορίζεται στο άρθρο 21 παράγραφος 9, και αντίγραφο των πιστοποιητικών συμμόρφωσης που αναφέρονται στο άρθρο 30 προκειμένου να είναι διαθέσιμα στις εγκρίνουσες αρχές, για περίοδο 10 ετών μετά τη διάθεση ενός κινητήρα στην αγορά. 4. Οι κατασκευαστές παρέχουν στην εθνική αρχή, κατόπιν αιτιολογημένου αιτήματος της τελευταίας, μέσω της εγκρίνουσας αρχής αντίγραφο του πιστοποιητικού έγκρισης τύπου ΕΕ κινητήρα, σε γλώσσα ευκόλως κατανοητή από την αιτούσα αρχή. Άρθρο 10 Υποχρεώσεις των αντιπροσώπων του κατασκευαστή όσον αφορά την εποπτεία της αγοράς Ο αντιπρόσωπος του κατασκευαστή για την εποπτεία της αγοράς εκτελεί τα καθήκοντα που προσδιορίζονται στην εντολή που λαμβάνει από τον κατασκευαστή. Η εν λόγω εντολή επιτρέπει σε αντιπρόσωπο να προβαίνει τουλάχιστον στις ακόλουθες ενέργειες: (1) να έχει πρόσβαση στον πληροφοριακό φάκελο που αναφέρεται στο άρθρο 20 και στα πιστοποιητικά συμμόρφωσης που αναφέρονται στο άρθρο 30, ώστε να μπορούν να τίθενται στη διάθεση των εγκρινουσών αρχών για περίοδο 10 ετών μετά τη διάθεση του κινητήρα στην αγορά· (2) να παρέχει στην εγκρίνουσα αρχή, κατόπιν αιτιολογημένου αιτήματος της τελευταίας, όλες τις πληροφορίες και όλα τα έγγραφα που απαιτούνται για την απόδειξη της συμμόρφωσης της παραγωγής του κινητήρα· (3) να συνεργάζεται με τις εγκρίνουσες αρχές ή τις αρχές εποπτείας της αγοράς, κατόπιν αιτήματός τους, για κάθε δράση που αναλαμβάνεται προς εξάλειψη τυχόν σοβαρού κινδύνου για την ασφάλεια τον οποίο εγκυμονούν οι κινητήρες που καλύπτει η εντολή του. Άρθρο 11 Υποχρεώσεις των εισαγωγέων 1. Οι εισαγωγείς θέτουν στην αγορά μόνο συμμορφούμενους κινητήρες που έχουν λάβει έγκριση τύπου ΕΕ. 2. Προτού τεθεί στην αγορά κινητήρας που έχει λάβει έγκριση τύπου ΕΕ, οι εισαγωγείς διασφαλίζουν ότι διατίθεται πληροφοριακό τεύχος που συμμορφώνεται με το άρθρο 21 παράγραφος 9 και ότι ο κινητήρας φέρει την απαιτούμενη επισήμανση και συμμορφώνεται με το άρθρο 8 παράγραφος 6. 3. Οι εισαγωγείς φυλάσσουν, για περίοδο 10 ετών από τη διάθεση του κινητήρα στην αγορά, αντίγραφο του πιστοποιητικού συμμόρφωσης προκειμένου να μπορεί να τεθεί στη διάθεση των εγκρινουσών αρχών και των αρχών εποπτείας της αγοράς και διασφαλίζουν ότι το πληροφοριακό τεύχος που αναφέρεται στο άρθρο 21 παράγραφος 9 μπορεί να διατεθεί στις εν λόγω αρχές, κατόπιν αιτήματός τους. 4. Οι εισαγωγείς αναγράφουν επί του κινητήρα την επωνυμία, την καταχωρισμένη εμπορική ονομασία ή το κατατεθέν εμπορικό σήμα και τη διεύθυνση επικοινωνίας τους ή, σε περίπτωση που αυτό δεν είναι εφικτό, επί της συσκευασίας του ή σε συνοδευτικό έγγραφο αυτού. 5. Οι εισαγωγείς παρέχουν οδηγίες και πληροφορίες, σύμφωνα με τις απαιτήσεις του άρθρου 41. 6. Οι εισαγωγείς διασφαλίζουν ότι, για τη χρονική περίοδο κατά την οποία ο κινητήρας βρίσκεται υπό την ευθύνη τους, οι συνθήκες αποθήκευσης ή μεταφοράς δεν θέτουν σε κίνδυνο τη συμμόρφωσή του με τις απαιτήσεις που ορίζονται στα κεφάλαια ΙΙ και ΙΙΙ. Άρθρο 12 Υποχρεώσεις των εισαγωγέων όσον αφορά προϊόντα τους που δεν συμμορφώνονται με τις απαιτήσεις 1. Οι εισαγωγείς που θεωρούν ή έχουν λόγο να πιστεύουν ότι ένας κινητήρας δεν συμμορφώνεται προς τις απαιτήσεις του παρόντος κανονισμού, και ιδίως ότι δεν αντιστοιχεί στην έγκριση τύπου που έχει λάβει, δεν προβαίνουν σε διανομή του κινητήρα μέχρις ότου εξασφαλιστεί η συμμόρφωσή του. Επιπλέον, ενημερώνουν σχετικά τον κατασκευαστή και τις αρχές εποπτείας της αγοράς, καθώς και την εγκρίνουσα αρχή που χορήγησε την έγκριση. 2. Οι εισαγωγείς που θεωρούν ή έχουν λόγο να πιστεύουν ότι ένας κινητήρας που διέθεσαν στην αγορά δεν συμμορφώνεται προς τις διατάξεις του παρόντος κανονισμού διενεργούν άμεσα έρευνα σχετικά με τη φύση της μη συμμόρφωσης και το ενδεχόμενο εμφάνισής της. Λαμβάνουν διορθωτικά μέτρα, με βάση το αποτέλεσμα της έρευνας, προκειμένου να διασφαλίσουν ότι οι κινητήρες που παράγουν θα συμμορφωθούν εγκαίρως με τον εγκεκριμένο τύπο ή την εγκεκριμένη σειρά. Εάν είναι αναλογικές προς τη φύση της μη συμμόρφωσης και το ενδεχόμενο εμφάνισής της, μπορεί να ισχύουν οι διατάξεις του άρθρου 38. 3. Κατόπιν αιτιολογημένου αιτήματος εθνικής αρχής, οι εισαγωγείς παρέχουν σε αυτήν όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση του κινητήρα, σε γλώσσα εύκολα κατανοητή από την εν λόγω αρχή. Άρθρο 13 Υποχρεώσεις των διανομέων 1. Όταν οι διανομείς καθιστούν έναν κινητήρα διαθέσιμο στην αγορά, ενεργούν με τη δέουσα προσοχή όσον αφορά τις απαιτήσεις του παρόντος κανονισμού. 2. Οι διανομείς, προτού καταστήσουν έναν κινητήρα διαθέσιμο στην αγορά, επαληθεύουν ότι φέρει την υποχρεωτική επισήμανση ή το σήμα έγκρισης τύπου ΕΕ, ότι συνοδεύεται από τα απαιτούμενα έγγραφα και από τις απαιτούμενες οδηγίες και πληροφορίες ασφαλείας σε γλώσσα εύκολα κατανοητή από τον ΚΠΕ, και ότι ο εισαγωγέας και ο κατασκευαστής έχουν συμμορφωθεί με τις απαιτήσεις του άρθρου 11 παράγραφοι 2 και 4 και του άρθρου 31 παράγραφοι 1 και 2. 3. Οι διανομείς διασφαλίζουν ότι, για τη χρονική περίοδο κατά την οποία ο κινητήρας βρίσκεται υπό την ευθύνη τους, οι συνθήκες αποθήκευσης ή μεταφοράς δεν θέτουν σε κίνδυνο τη συμμόρφωσή του με τις απαιτήσεις που ορίζονται στα κεφάλαια ΙΙ και ΙΙΙ. Άρθρο 14 Υποχρεώσεις των διανομέων όσον αφορά προϊόντα τους που δεν συμμορφώνονται με τις απαιτήσεις 1. Οι διανομείς που θεωρούν ή έχουν λόγο να πιστεύουν ότι ένας κινητήρας δεν συμμορφώνεται προς τις απαιτήσεις του παρόντος κανονισμού, δεν προβαίνουν σε διανομή του κινητήρα μέχρις ότου εξασφαλιστεί η συμμόρφωσή του. 2. Οι διανομείς που θεωρούν ή έχουν λόγο να πιστεύουν ότι ένας κινητήρας που έχουν διανείμει δεν συμμορφώνεται με τις διατάξεις του παρόντος κανονισμού ενημερώνουν τον κατασκευαστή ή τον αντιπρόσωπο του κατασκευαστή προκειμένου να διασφαλιστεί ότι λαμβάνονται τα αναγκαία διορθωτικά μέτρα για τη συμμόρφωση των κινητήρων που παράγονται με τον εγκεκριμένο τύπο ή την εγκεκριμένη σειρά, σύμφωνα με το άρθρο 9 παράγραφος 1 ή το άρθρο 12 παράγραφος 2. 3. Οι διανομείς, κατόπιν αιτιολογημένου αιτήματος εθνικής αρχής, μεριμνούν για την παροχή από τον κατασκευαστή στην εθνική αρχή των πληροφοριών που προσδιορίζονται στο άρθρο 9 παράγραφος 3 ή για την παροχή από τον εισαγωγέα στην εθνική αρχή των πληροφοριών που προσδιορίζονται στο άρθρο 11 παράγραφος 3. Άρθρο 15 Περιπτώσεις στις οποίες οι υποχρεώσεις των κατασκευαστών εφαρμόζονται στους εισαγωγείς και τους διανομείς Ένας εισαγωγέας ή διανομέας θεωρείται κατασκευαστής για τους σκοπούς του παρόντος κανονισμού και υπόκειται στις υποχρεώσεις που ισχύουν για τον κατασκευαστή δυνάμει των άρθρων 8, 9 και 10, στην περίπτωση που ο εισαγωγέας ή ο διανομέας διαθέτει στην αγορά κινητήρα με την επωνυμία του ή το εμπορικό σήμα του ή τροποποιεί τον κινητήρα κατά τρόπο που μπορεί να επηρεάσει τη συμμόρφωση με τις εφαρμοστέες απαιτήσεις. Άρθρο 16 Ταυτοποίηση των οικονομικών φορέων Οι οικονομικοί φορείς γνωστοποιούν, κατόπιν αιτήματος, τα εξής στις εγκρίνουσες αρχές και τις αρχές εποπτείας της αγοράς για περίοδο πέντε ετών από την ημερομηνία διάθεσης στην αγορά: α) κάθε οικονομικό φορέα ο οποίος τους έχει προμηθεύσει κινητήρα· β) κάθε οικονομικό φορέα στον οποίο έχουν προμηθεύσει κινητήρα. ΚΕΦΑΛΑΙΟ III ΟΥΣΙΑΣΤΙΚΕΣ ΑΠΑΙΤΗΣΕΙΣ Άρθρο 17 Απαιτήσεις όσον αφορά τις εκπομπές καυσαερίων για έγκριση τύπου ΕΕ 1. Οι κατασκευαστές διασφαλίζουν ότι οι τύποι και οι σειρές κινητήρων σχεδιάζονται, κατασκευάζονται και συναρμολογούνται κατά τρόπο ώστε να συμμορφώνονται με τις απαιτήσεις που ορίζονται στα κεφάλαια ΙΙ και ΙΙΙ του παρόντος κανονισμού. 2. Οι τύποι και οι σειρές κινητήρων δεν υπερβαίνουν, από την ημερομηνία διάθεσης κινητήρων στην αγορά κατά τα προβλεπόμενα στο παράρτημα ΙΙΙ, τις οριακές τιμές εκπομπών καυσαερίων που ορίζονται ως «στάδιο V» στο παράρτημα ΙΙ. Στην περίπτωση που, σύμφωνα με τις παραμέτρους που ορίζουν τη σειρά κινητήρων που προβλέπεται στην κατ' εξουσιοδότηση πράξη, μία σειρά κινητήρων καλύπτει περισσότερες από μία ζώνες ισχύος, ο μητρικός κινητήρας (για τους σκοπούς της έγκρισης τύπου) και όλοι οι τύποι κινητήρων εντός της ίδιας σειράς (για τους σκοπούς της συμμόρφωσης της παραγωγής) πληρούν τις ακόλουθες προϋποθέσεις όσον αφορά τις ισχύουσες ζώνες ισχύος: – συμμορφώνονται με τις πλέον αυστηρές οριακές τιμές εκπομπών· – υποβάλλονται σε δοκιμές χρησιμοποιώντας τους κύκλους δοκιμών που αντιστοιχούν στις πλέον αυστηρές οριακές τιμές εκπομπών· – υποβάλλονται όσο το δυνατόν συντομότερα βάσει των ισχυουσών ημερομηνιών σε διαδικασία έγκρισης τύπου και διατίθενται στην αγορά όπως ορίζεται στο παράρτημα ΙΙΙ. 3. Οι εκπομπές καυσαερίων των τύπων και των σειρών κινητήρων μετρώνται βάσει των κύκλων δοκιμής που ορίζονται στο άρθρο 23 και σύμφωνα με τις διατάξεις που διέπουν τη διενέργεια των δοκιμών και των μετρήσεων που ορίζονται στο άρθρο 24. 4. Οι τύποι και οι σειρές κινητήρων σχεδιάζονται κατά τρόπο ώστε να αντιστέκονται στην παραποίηση και δεν εφαρμόζουν καμία στρατηγική αναστολής. 5. Η Επιτροπή εξουσιοδοτείται να εκδίδει κατ' εξουσιοδότηση πράξεις σύμφωνα με το άρθρο 55 σχετικά με τις λεπτομερείς τεχνικές προδιαγραφές που συνδέονται με τις παραμέτρους που χρησιμοποιούνται για τον προσδιορισμό της σειράς κινητήρων και τις λεπτομερείς τεχνικές διατάξεις για την αποφυγή της παραποίησης κατά την έννοια της παραγράφου 4. Οι εν λόγω κατ’ εξουσιοδότηση πράξεις εκδίδονται έως τις [31 Δεκεμβρίου 2016]. Άρθρο 18 Παρακολούθηση των εκπομπών των κινητήρων εν χρήσει 1. Οι εκπομπές αέριων ρύπων και σωματιδίων των τύπων ή των σειρών κινητήρων εν χρήσει παρακολουθούνται μέσω δοκιμών των κινητήρων που είναι τοποθετημένοι σε μη οδικά κινητά μηχανήματα που λειτουργούν κατά τη διάρκεια των κανονικών κύκλων λειτουργίας τους. Τέτοιου είδους δοκιμές διενεργούνται σε κινητήρες που έχουν υποβληθεί σε κατάλληλη συντήρηση και συμμορφώνονται με τις διατάξεις όσον αφορά την επιλογή των κινητήρων, τις διαδικασίες δοκιμών και την αναφορά των αποτελεσμάτων για τις διάφορες κατηγορίες κινητήρων. Η Επιτροπή εκτελεί πιλοτικά προγράμματα με σκοπό την ανάπτυξη κατάλληλων διαδικασιών δοκιμών για τις κατηγορίες και τις υποκατηγορίες κινητήρων για τις οποίες δεν υφίστανται τέτοιου είδους διαδικασίες δοκιμών. 2. Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 55 σχετικά με τις λεπτομερείς ρυθμίσεις όσον αφορά την επιλογή των κινητήρων, τις διαδικασίες δοκιμών και την αναφορά των αποτελεσμάτων που αναφέρονται στην παράγραφο 1. Οι εν λόγω κατ’ εξουσιοδότηση πράξεις εκδίδονται έως τις [31 Δεκεμβρίου 2016]. ΚΕΦΑΛΑΙΟ IV ΔΙΑΔΙΚΑΣΙΕΣ ΕΓΚΡΙΣΗΣ ΤΥΠΟΥ ΕΕ Άρθρο 19 Αίτηση έγκρισης τύπου ΕΕ 1. Οι κατασκευαστές υποβάλλουν αίτηση για έγκριση τύπου ΕΕ για τύπο κινητήρα ή σειρά κινητήρων στην εγκρίνουσα αρχή κράτους μέλους. Οι αιτήσεις συνοδεύονται από τον πληροφοριακό φάκελο που αναφέρεται στο άρθρο 20. 2. Ο κινητήρας που συμμορφώνεται προς τα χαρακτηριστικά του τύπου κινητήρα ή, σε περίπτωση σειράς κινητήρων, προς τα χαρακτηριστικά του μητρικού κινητήρα που περιγράφονται στον πληροφοριακό φάκελο διατίθεται στην τεχνική υπηρεσία που είναι υπεύθυνη για τη διενέργεια των δοκιμών έγκρισης. 3. Στην περίπτωση υποβολής αίτησης έγκρισης τύπου ΕΕ για σειρά κινητήρων, εφόσον η εγκρίνουσα αρχή αποφασίσει, όσον αφορά τον επιλεγμένο μητρικό κινητήρα που αναφέρεται στην παράγραφο 2, ότι η υποβαλλόμενη αίτηση δεν αντιπροσωπεύει πλήρως την περιγραφόμενη στον πληροφοριακό φάκελο σειρά κινητήρων, προσκομίζεται για έγκριση εναλλακτικός κινητήρας και, αν παραστεί ανάγκη, πρόσθετος μητρικός κινητήρας που θεωρείται από την εγκρίνουσα αρχή ότι είναι αντιπροσωπευτικός της σειράς κινητήρων. 4. Δεν επιτρέπεται η υποβολή αιτήσεων σε περισσότερα του ενός κράτη μέλη σχετικά με έναν τύπο κινητήρα ή μια σειρά κινητήρων. Για κάθε τύπο κινητήρα ή σειρά κινητήρων προς έγκριση υποβάλλεται χωριστή αίτηση. Άρθρο 20 Πληροφοριακός φάκελος 1. Ο αιτών παρέχει έναν πληροφοριακό φάκελο στην εγκρίνουσα αρχή. 2. Το περιεχόμενο του πληροφοριακού φακέλου καθορίζεται σε εκτελεστική πράξη και περιλαμβάνει τα ακόλουθα: α) πληροφοριακό έγγραφο· β) όλα τα σχετικά στοιχεία και σχεδιαγράμματα και όλες τις φωτογραφίες και τις λοιπές πληροφορίες που αφορούν τον κινητήρα· γ) τυχόν πρόσθετες πληροφορίες που ζητούνται από την εγκρίνουσα αρχή στο πλαίσιο της διαδικασίας αίτησης. 3. Ο πληροφοριακός φάκελος μπορεί να υποβάλλεται εγγράφως ή σε ηλεκτρονική μορφή εφόσον αυτό γίνεται δεκτό από την τεχνική υπηρεσία και την εγκρίνουσα αρχή. 4. Η Επιτροπή εξουσιοδοτείται να ορίζει υποδείγματα για το πληροφοριακό έγγραφο και για τον πληροφοριακό φάκελο μέσω εκτελεστικών πράξεων. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 54 παράγραφος 2 έως τις [31 Δεκεμβρίου 2016]. ΚΕΦΑΛΑΙΟ V ΔΙΕΞΑΓΩΓΗ ΤΩΝ ΔΙΑΔΙΚΑΣΙΩΝ ΕΓΚΡΙΣΗΣ ΤΥΠΟΥ ΕΕ Άρθρο 21 Γενικές διατάξεις 1. Η εγκρίνουσα αρχή που λαμβάνει την αίτηση χορηγεί έγκριση τύπου ΕΕ σε όλους τους τύπους ή τις σειρές κινητήρων που συμμορφώνονται με όλα τα ακόλουθα: α) τα στοιχεία του πληροφοριακού φακέλου· β) τις απαιτήσεις του παρόντος κανονισμού· γ) τις ρυθμίσεις παραγωγής που αναφέρονται στο άρθρο 25. 2. Οι εγκρίνουσες αρχές δεν επιβάλλουν καμία άλλη απαίτηση για την έγκριση τύπου όσον αφορά τις εκπομπές καυσαερίων για τα μη οδικά κινητά μηχανήματα στα οποία έχει τοποθετηθεί κινητήρας, εφόσον ο κινητήρας πληροί τις απαιτήσεις που προσδιορίζονται στον παρόντα κανονισμό. 3. Οι εγκρίνουσες αρχές δεν χορηγούν έγκριση τύπου ΕΕ σε τύπο κινητήρα ή σειρά κινητήρων που δεν πληροί τις απαιτήσεις που ορίζονται στον παρόντα κανονισμό, μετά το πέρας των ημερομηνιών για την έγκριση τύπου κινητήρων οι οποίες παρατίθενται στο παράρτημα ΙΙΙ για κάθε υποκατηγορία κινητήρα. 4. Τα πιστοποιητικά έγκρισης τύπου ΕΕ αριθμούνται σύμφωνα με εναρμονισμένο σύστημα που προσδιορίζεται από την Επιτροπή μέσω εκτελεστικών πράξεων. 5. Η εγκρίνουσα αρχή κάθε κράτους μέλους: α) αποστέλλει σε μηνιαία βάση στις εγκρίνουσες αρχές των λοιπών κρατών μελών κατάλογο των εγκρίσεων τύπου ΕΕ που έχει χορηγήσει, έχει αρνηθεί να χορηγήσει ή έχει ανακαλέσει κατά τη διάρκεια του συγκεκριμένου μήνα, καθώς και τους λόγους της απόφασής της· β) ενημερώνει αμελλητί τις εγκρίνουσες αρχές των άλλων κρατών μελών σχετικά με την άρνηση χορήγησης ή την ανάκληση οποιασδήποτε έγκρισης κινητήρα, αιτιολογώντας την απόφασή της· γ) μόλις παραλάβει αίτημα από εγκρίνουσα αρχή ενός άλλου κράτους μέλους, αποστέλλει εντός διαστήματος ενός μηνός: – αντίγραφο του πιστοποιητικού έγκρισης τύπου του κινητήρα ή της σειράς κινητήρων, εφόσον υπάρχει, μαζί με το πληροφοριακό τεύχος για κάθε τύπο κινητήρα ή σειρά κινητήρων που έχει εγκρίνει, έχει αρνηθεί να εγκρίνει ή έχει ανακαλέσει, και/ή – τον κατάλογο των κινητήρων που παράγονται σύμφωνα με τις χορηγηθείσες εγκρίσεις τύπου ΕΕ, όπως περιγράφεται στο άρθρο 35. 6. Ανά έτος, ή όποτε επιπλέον της ζητείται, η εγκρίνουσα αρχή κάθε κράτους μέλους αποστέλλει στην Επιτροπή αντίγραφο του φύλλου στοιχείων σχετικά με τους τύπους ή τις σειρές κινητήρων που ενέκρινε στο μετά την τελευταία κοινοποίηση διάστημα. 7. Αν το ζητήσει η Επιτροπή, η εγκρίνουσα αρχή διαβιβάζει σε αυτήν και τις πληροφορίες που αναφέρονται στην παράγραφο 5. 8. Οι απαιτήσεις που αναφέρονται στις παραγράφους 5, 6 και 7 θεωρείται ότι πληρούνται μέσω της φόρτωσης των συναφών πληροφοριών ή δεδομένων στην κεντρική διοικητική πλατφόρμα της Ένωσης που αναφέρεται στο άρθρο 42. Το αντίγραφο μπορεί επίσης να έχει τη μορφή ασφαλούς ηλεκτρονικού αρχείου. 9. Η εγκρίνουσα αρχή καταρτίζει πληροφοριακό τεύχος αποτελούμενο από τον πληροφοριακό φάκελο συνοδευόμενο από τις εκθέσεις δοκιμών καθώς και από οποιαδήποτε άλλα έγγραφα τα οποία η τεχνική υπηρεσία ή η εγκρίνουσα αρχή έχει προσθέσει στον πληροφοριακό φάκελο κατά τη διάρκεια εκτέλεσης των καθηκόντων της. Το πληροφοριακό τεύχος περιέχει ευρετήριο των περιεχομένων του, με κατάλληλη αρίθμηση ή άλλη σήμανση προκειμένου να αναγνωρίζονται σαφώς όλες οι σελίδες και η μορφή κάθε εγγράφου, ώστε να παρουσιάζεται μια καταγραφή των διαδοχικών σταδίων διαχείρισης της έγκρισης τύπου ΕΕ, ιδίως δε οι ημερομηνίες αναθεωρήσεων και ενημέρωσης. Η εγκρίνουσα αρχή διατηρεί τις πληροφορίες που περιλαμβάνονται στο πληροφοριακό τεύχος διαθέσιμες για περίοδο 10 ετών μετά το τέλος της περιόδου ισχύος της σχετικής έγκρισης τύπου ΕΕ. 10. Η Επιτροπή εξουσιοδοτείται να θεσπίζει μέσω εκτελεστικών πράξεων: α) τη μέθοδο καθιέρωσης του εναρμονισμένου συστήματος αρίθμησης που αναφέρεται στην παράγραφο 4· β) την ενιαία μορφή του φύλλου στοιχείων το οποίο πρέπει να συμπληρώνεται για κάθε τύπο κινητήρα ή σειρά κινητήρων που έχει λάβει έγκριση τύπου ΕΕ από την εγκρίνουσα αρχή κάθε κράτους μέλους και το οποίο αναφέρεται στην παράγραφο 5 στοιχείο α)· γ) το υπόδειγμα για τον κατάλογο των κινητήρων που παράγονται σύμφωνα με χορηγηθείσες εγκρίσεις τύπου ΕΕ, ο οποίος πρέπει να συμπληρώνεται από την εγκρίνουσα αρχή κάθε κράτους μέλους και ο οποίος αναφέρεται στην παράγραφο 5 στοιχείο γ)· δ) την ενιαία μορφή του φύλλου στοιχείων το οποίο πρέπει να συμπληρώνεται για συναφείς τύπους ή σειρές κινητήρων που έλαβαν έγκριση μετά την τελευταία κοινοποίηση από την εγκρίνουσα αρχή κάθε κράτους μέλους και το οποίο αναφέρεται στην παράγραφο 6. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 54 παράγραφος 2 έως τις [31 Δεκεμβρίου 2016]. Άρθρο 22 Ειδικές διατάξεις που αφορούν το πιστοποιητικό έγκρισης τύπου ΕΕ 1. Το πιστοποιητικό έγκρισης τύπου ΕΕ περιέχει, ως συνημμένα, τα εξής: α) το πληροφοριακό τεύχος που αναφέρεται στο άρθρο 21 παράγραφος 9· β) τα αποτελέσματα των δοκιμών· γ) ονοματεπώνυμο(-α) και δείγμα(-τα) της υπογραφής του (των) προσώπου(-ων) που είναι εξουσιοδοτημένο(-α) να υπογράφει(-ουν) πιστοποιητικά συμμόρφωσης και δήλωση της θέσης του (τους) στην εταιρεία. 2. Η Επιτροπή ορίζει υπόδειγμα για το πιστοποιητικό έγκρισης τύπου ΕΕ. 3. Για κάθε τύπο κινητήρα, η εγκρίνουσα αρχή: α) συμπληρώνει όλα τα σχετικά μέρη του πιστοποιητικού έγκρισης τύπου ΕΕ, συμπεριλαμβανομένου του επισυναπτόμενου δελτίου αποτελεσμάτων δοκιμών· β) συντάσσει το ευρετήριο περιεχομένων του πληροφοριακού τεύχους· γ) χορηγεί στον αιτούντα, αμελλητί, το συμπληρωμένο πιστοποιητικό μαζί με τα συνημμένα έγγραφά του. 4. Όταν σε έγκριση τύπου ΕΕ, σύμφωνα με το άρθρο 33, έχουν επιβληθεί περιορισμοί όσον αφορά την ισχύ της ή έχουν προβλεφθεί εξαιρέσεις από ορισμένες διατάξεις του παρόντος κανονισμού, το πιστοποιητικό έγκρισης τύπου ΕΕ κάνει μνεία των εν λόγω περιορισμών ή εξαιρέσεων. 5. Η Επιτροπή εξουσιοδοτείται να εκδώσει μέσω εκτελεστικών πράξεων το υπόδειγμα του πιστοποιητικού έγκρισης τύπου ΕΕ και του δελτίου αποτελεσμάτων δοκιμών που αναφέρονται στην παράγραφο 3 στοιχείο α). Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 54 παράγραφος 2 έως τις [31 Δεκεμβρίου 2016]. Άρθρο 23 Δοκιμές που απαιτούνται για την έγκριση τύπου ΕΕ 1. Η συμμόρφωση προς τις τεχνικές προδιαγραφές του παρόντος κανονισμού αποδεικνύεται με κατάλληλες δοκιμές που διενεργούν οι οριζόμενες τεχνικές υπηρεσίες. Οι διαδικασίες τεχνικών δοκιμών και μετρήσεων και ο ειδικός εξοπλισμός και τα εργαλεία που ορίζονται για τη διενέργεια των εν λόγω δοκιμών περιγράφονται στο άρθρο 24. 2. Ο κατασκευαστής θέτει στη διάθεση της εγκρίνουσας αρχής όσους κινητήρες απαιτούνται δυνάμει των σχετικών κατ' εξουσιοδότηση πράξεων για τη διενέργεια των απαιτούμενων δοκιμών. 3. Οι απαιτούμενες δοκιμές διενεργούνται σε κινητήρες που είναι αντιπροσωπευτικοί του προς έγκριση τύπου. Παρά τις απαιτήσεις του πρώτου εδαφίου, ο κατασκευαστής μπορεί να επιλέγει, με τη σύμφωνη γνώμη της εγκρίνουσας αρχής, κινητήρα ο οποίος, μολονότι δεν είναι αντιπροσωπευτικός του προς έγκριση τύπου, συνδυάζει ορισμένα από τα πλέον δυσμενή χαρακτηριστικά σε σχέση με το απαιτούμενο επίπεδο επιδόσεων. Για να διευκολυνθεί η διαδικασία λήψης αποφάσεων κατά την επιλογή, μπορούν να χρησιμοποιούνται μέθοδοι εικονικής δοκιμής. 4. Για τους σκοπούς της διενέργειας των δοκιμών έγκρισης τύπου ΕΕ, στο παράρτημα IV ορίζονται οι κύκλοι που εφαρμόζονται. Οι κύκλοι δοκιμών που εφαρμόζονται για κάθε τύπο κινητήρα που περιλαμβάνεται στην έγκριση τύπου ΕΕ αναφέρονται στο πληροφοριακό έγγραφο της έγκρισης τύπου. ΕΕ 5. Ο μητρικός κινητήρας δοκιμάζεται σε δυναμόμετρο με χρήση του εφαρμοστέου κύκλου δοκιμής υπό σταθερές συνθήκες (NRSC) που αναφέρεται στο παράρτημα IV στους πίνακες IV-1 έως IV-10. Κατ' επιλογή του κατασκευαστή, η εν λόγω δοκιμή μπορεί να διεξάγεται με χρήση μεθόδου δοκιμών διακριτών φάσεων ή μεθόδου δοκιμών κατά βαθμίδες. Εξαιρουμένων των περιπτώσεων που ορίζονται στις παραγράφους 7 και 8, για κινητήρα μεταβλητών στροφών που ανήκει σε ειδική κατηγορία και χρησιμοποιείται σε εφαρμογή συνεχών στροφών της ίδιας κατηγορίας δεν απαιτείται η διενέργεια δοκιμής με χρήση του εφαρμοστέου κύκλου δοκιμής σε σταθερές στροφές και υπό σταθερές συνθήκες. 6. Σε περίπτωση κινητήρα σταθερών στροφών με ρυθμιστή που μπορεί να οριστεί σε εναλλακτικούς αριθμούς στροφών, οι απαιτήσεις της παραγράφου 5 πληρούνται σε όλους τους εφαρμοστέους σταθερούς αριθμούς στροφών και στο πληροφοριακό έγγραφο της έγκρισης τύπου ΕΕ αναφέρονται οι αριθμοί στροφών που ισχύουν για κάθε τύπο κινητήρα. 7. Σε περίπτωση κινητήρα κατηγορίας IWP που προορίζεται να χρησιμοποιηθεί σε εφαρμογές τόσο μεταβλητών όσο και σταθερών στροφών, οι απαιτήσεις της παραγράφου 5 πληρούνται χωριστά για κάθε εφαρμοστέο κύκλο δοκιμής υπό σταθερές συνθήκες και στο πληροφοριακό έγγραφο της έγκρισης τύπου ΕΕ αναφέρεται κάθε κύκλος δοκιμών υπό σταθερές συνθήκες για τον οποίο πληρούται η εν λόγω απαίτηση. 8. Σε περίπτωση κινητήρα της κατηγορίας IWP με ισχύ αναφοράς άνω των 560 kW που προορίζεται να χρησιμοποιηθεί στη θέση κινητήρα της κατηγορίας IWA σύμφωνα με το άρθρο 4 δεύτερο εδάφιο, οι απαιτήσεις της παραγράφου 5 πληρούνται χωριστά για κάθε εφαρμοστέο κύκλο δοκιμής υπό σταθερές συνθήκες που προβλέπεται στους πίνακες IV-5 και IV-6 του παραρτήματος IV και στο πληροφοριακό έγγραφο έγκρισης τύπου αναφέρεται κάθε κύκλος δοκιμών υπό σταθερές συνθήκες για τον οποίο πληρούται η εν λόγω απαίτηση. 9. Εξαιρουμένων των κινητήρων που έχουν λάβει έγκριση τύπου σύμφωνα με το άρθρο 32 παράγραφος 4, κινητήρες μεταβλητών στροφών της κατηγορίας NRE που διαθέτουν καθαρή ισχύ μεγαλύτερη ή ίση με 19 kW αλλά όχι μεγαλύτερη από 560 kW, υποβάλλονται, πέραν του ελέγχου συμμόρφωσης με τις απαιτήσεις της παραγράφου 5, και σε δοκιμές με δυναμόμετρο χρησιμοποιώντας τον κύκλο δοκιμής υπό μεταβατικές συνθήκες που ορίζεται στον πίνακα IV-11 του παραρτήματος IV. 10. Κινητήρες των υποκατηγοριών NRS-v-2b και NRS-v-3 με μέγιστο αριθμό στροφών μικρότερο ή ίσο με 3400 rpm υποβάλλονται σε δοκιμές, πέραν του ελέγχου των απαιτήσεων της παραγράφου 5, με δυναμόμετρο χρησιμοποιώντας τον κύκλο δοκιμής υπό μεταβατικές συνθήκες που ορίζεται στον πίνακα IV-12 του παραρτήματος IV. 11. Η Επιτροπή εξουσιοδοτείται να εκδίδει κατ' εξουσιοδότηση πράξεις σύμφωνα με το άρθρο 55 στις οποίες ορίζονται οι λεπτομερείς τεχνικές προδιαγραφές και τα χαρακτηριστικά των κύκλων δοκιμής υπό σταθερές και μεταβατικές συνθήκες που αναφέρονται στο παρόν άρθρο. Οι εν λόγω κατ’ εξουσιοδότηση πράξεις εκδίδονται έως τις [31 Δεκεμβρίου 2016]. 12. Η Επιτροπή εξουσιοδοτείται να θεσπίζει, με εκτελεστικές πράξεις, την ενιαία μορφή των δοκιμών που είναι απαραίτητες για την έγκριση τύπου ΕΕ. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 54 παράγραφος 2 έως τις [31 Δεκεμβρίου 2016]. Άρθρο 24 Διενέργεια μετρήσεων και δοκιμών για την έγκριση τύπου ΕΕ 1. Τα αποτελέσματα των εργαστηριακών δοκιμών των εκπομπών καυσαερίων για όλους τους κινητήρες που εμπίπτουν στο πεδίο εφαρμογής του παρόντος κανονισμού προσαρμόζονται ώστε να περιλαμβάνουν συντελεστές υποβάθμισης κατάλληλους για τις περιόδους σταθερότητας των εκπομπών που ορίζονται στο παράρτημα V. 2. Ένας τύπος κινητήρα ή μια σειρά κινητήρων συμμορφώνεται με τα όρια εκπομπών που ορίζονται στον παρόντα κανονισμό σχετικά με τα κατάλληλα καύσιμα αναφοράς ή συνδυασμούς καυσίμων που περιλαμβάνονται στον ακόλουθο κατάλογο: – πετρέλαιο κίνησης· – βενζίνη· – μείγμα βενζίνης/ελαίου για δίχρονους κινητήρες ανάφλεξης με σπινθήρα· – φυσικό αέριο/βιομεθάνιο· – υγραέριο (LPG)· – αιθυλική αλκοόλη. 3. Για τη διενέργεια των μετρήσεων και των δοκιμών, πληρούνται οι τεχνικές απαιτήσεις όσον αφορά τις ακόλουθες πτυχές: α) τον εξοπλισμό & τις διαδικασίες διενέργειας των δοκιμών· β) τον εξοπλισμό & τις διαδικασίες μέτρησης και δειγματοληψίας των εκπομπών· γ) τις μεθόδους αξιολόγησης και υπολογισμού των δεδομένων· δ) τη μέθοδο προσδιορισμού των συντελεστών υποβάθμισης· ε) για τους κινητήρες των κατηγοριών NRE, NRG, IWP, IWA, RLR, NRS, NRSh που συμμορφώνονται με τα όρια εκπομπών του «σταδίου V» όπως ορίζονται στο παράρτημα II: i. τη μέθοδο υπολογισμού των εκπομπών αερίων του στροφαλοθαλάμου, ii. τη μέθοδο υπολογισμού της σπάνιας αναγέννησης των συστημάτων μετεπεξεργασίας· στ) για ηλεκτρονικά ελεγχόμενους κινητήρες των κατηγοριών NRE, NRG, IWP, IWA, RLL και RLR που συμμορφώνονται με τα όρια εκπομπών του «σταδίου V» όπως ορίζονται στο παράρτημα ΙΙ και χρησιμοποιούν ηλεκτρονικό έλεγχο για τον προσδιορισμό τόσο της ποσότητας όσο και του χρονισμού της έγχυσης καυσίμου ή χρησιμοποιούν ηλεκτρονικό έλεγχο για την ενεργοποίηση, απενεργοποίηση ή τη ρύθμιση του συστήματος ελέγχου εκπομπών που χρησιμοποιείται για τη μείωση των NOx: i. τεχνικές απαιτήσεις όσον αφορά τις στρατηγικές ελέγχου των εκπομπών, συμπεριλαμβανομένων των εγγράφων που απαιτούνται για να καταδειχθούν οι εν λόγω στρατηγικές, ii. τεχνικές απαιτήσεις για τα μέτρα ελέγχου των NOx, συμπεριλαμβανομένης της μεθόδου απόδειξης ότι πληρούνται οι εν λόγω τεχνικές απαιτήσεις, iii. τεχνικές απαιτήσεις όσον αφορά την περιοχή που συνδέεται με τον σχετικό κύκλο NRSC, εντός της οποίας ασκείται έλεγχος ως προς το ποσοστό κατά το οποίο επιτρέπεται να υπερβαίνουν οι εκπομπές τις οριακές τιμές του παραρτήματος II, iv. την επιλογή από την τεχνική υπηρεσία των επιπλέον σημείων μέτρησης εντός της περιοχής ελέγχου κατά τη διάρκεια της δοκιμής των εκπομπών σε πάγκο δοκιμών. 4. Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 55 του παρόντος κανονισμού για να καθορίσει: ζ) τη μεθοδολογία για την προσαρμογή των αποτελεσμάτων των εργαστηριακών δοκιμών των εκπομπών ούτως ώστε να περιλαμβάνουν τους συντελεστές υποβάθμισης που αναφέρονται στην παράγραφο 1· η) τα τεχνικά χαρακτηριστικά των καυσίμων αναφοράς που παρατίθενται στην παρούσα παράγραφο για τις δοκιμές έγκρισης και για την επιβεβαίωση της συμμόρφωσης της παραγωγής που αναφέρεται στην παράγραφο 2· θ) τις λεπτομερείς τεχνικές απαιτήσεις και τα χαρακτηριστικά για τη διενέργεια των